ADAMA OXŞAMIRLAR - mia.az\nŞəkil məsələsi bizdə çox qəlizdi, daha doğrusu, özümüz qəlizə salırıq. Hər şeyin bir şəkli var, lap elə forması deyək, bəzən çoxları formalarını gizlətmək üçün müxtəlif bucaqlardan şəkil çəkdirirlər ki, tam olduqları kimi görünməsinlər - kimisinin boyu yoxdu, oturub çəkdirir, kimisinin boyu var - ayaq üstə. Həm də, şəkil bir az da can qutaran məsələdi. Lazım olan adamların hamısının səni görməsi üçün belə sürətli keçən zamanda çatdırmaq olmur - gedəsən real görə, hamıya şəklini göndərirsən, sonra cavabları yığırsan.\nŞəkil üzdə olmayan çox faktları üzə çıxarır, hərəkətdə itəni, görünməyəni şəkil gözə soxur. Şəkil bəzən fakt kimi də istifadə olunur. Sonradan görənlərə keçmiş şəklini fakt kimi göstərirlər. Nə isə, şəklin çıxardığı çox işlər var.\nBizim dərsimiz bir az şəklin başqa tərəfindəndi, keçmişin şəklindən danışacam - indi belə şey yoxdu. "Onlar bir-birlərini görməlidirlər”, kimlərsə düz-qoş edib iki gənci bir görmək istəyirlər. Bir çox səbəblərdən real görüş mümkün deyil. Qız deyir – "Gündə bir oğlanla görüşəcəm, gündə bir oğlanı yoxlayacam, sonra da deyəcəm xoşum gəlmədi, daha nə oldu ki?!” Oğlan deyir, "Yox, mən qıza baxıb sonra deyə bilmərəm -səndən xoşum gəlmir, mümkün deyil - kişilikdən deyil bu”. Yenə ümid qalır şəkilə, gənclərə bir-birinin şəklini göstərmək lazımdır. Hər iki tərəf şəkilləri tökür qabağına, harada qəşəng düşüb o şəkli tapır, verir şəkil aparana.\nŞəkildə də düşməyin öz əngəlləri var, adam var şəkildə qəşəng düşür - fotoqrafdan da çox şey asılıdır və ya geyindiyin geyimdən də, durduğun yer də şəkildə necə düşməyinə təsir edir, baxanın gözündən düşməyəsən deyə. Bir də baxırsan, şəkil kimi bir oğlanı qız şəkildə bəyənməyib. Deyib – "Belə duran oğlanlardan xoşum gəlmir”. Ha başa salırlar ki, "Şəkildi, insanın bir anıdı, həmişə belə durmur, bir də durmağın nə fərqi var ki, sən də söz tapdın danışmağa”. Bir də baxırsan, bu yolda əmək vermiş birisi o tərəfdən deyir, "Sən kiri, fərqi çoxdu, hələ sən belə şeyləri bilməzsən - kişinin duruşuğundan çox şey asılıdı”.\nBiz gözəlliyi sevən millətik, daha çox da xarici gözəlliyi, çünki xarici gözəlliyi göstərmək çox asandı və səndən də çox asılı məsələ deyil, Allah verəndi.\nYa da ki, gözəllik ondu, doqquzu dondu. Yaxşı geyimlərin xarici görünüşə təsiri olur. Bir sözlə, biz xarici tərəfimizlə oynamağı, xarici tərəfi tutmağı çox sevirik, bir xarici vətəndaş görəndə əldən-ayaqdan gedirik, adam heç ölkəsində adam siyahısında yoxdur.\nBizə elə gəlir ki, xaricdə hər şey bizdəkindən yaxşıdı, bizdə baş verənlər oralarda baş vermir, onların başı bizimkindən yaxşı işləyir, xaricə getsə bunun da başı işləyəcək və bütün problemlərini həll edəcək. Hətta işləməsə belə, dövlət soyuducusunu dolduracaq, aylıq cib xərcliyi də verəcək. Xaricin şəkillərinə, ya da tv-də gözəl yerlərinə baxıb ağzımızın suyunu axıdırıq, amma dəqiq bilirik ki, onlar pak olmaq üçün sudan istifadə etmirlər, amma küçələri, şəhərləri çox təmizdi, çünki onlar küçələrini tez-tez təmizləməklə yox, çirkləndirməməklə, əllərində olanı ora-bura atmamaqla belə gözəl, təmiz, səliqəli edirlər, yoxsa dəqiqə başı təmizlik işi görmürlər. Bilirlər ki, tüpürcək udmaq üçündür, yerə tüpürmək üçün yox, və yaxud öz işini yetərincə görməyən adamın üzünə tüpürmək üçündür.\nBiz tərəflərdə bir nənə təzə gəlini ilə gedirmiş, qarşısına tanış bir xala çıxır, dərdləşirlər, sonra xala soruşur:\n- Yanındakı qız kimdi?\n- Təzə gəlinimdi.\n- Nə gözəl gəlinin var.\n- Sən hələ onun şəklini görməmisən, şəkildə daha gözəldi!\nAdamlar kimi şəkildə qəşəng düşən şəhərlər də var, reklamda gözəl düşən şəhərləri görüb ucuz bilet alıb baş götürüb bir neçə günlüyə gedirsən, qiymətləri görən kimi biletin niyə ucuz olduğunu anlayırsan, şəkildə qəşəng düşən şəhərlərin çoxu elə də qəşəng deyil, amma xarici görünüşü gözəl olan şəhərləri görəndə düşünürsən ki, üz belədisə, gör burada yaşamağın zövqü nədi, par-par yanan bir pivəxanaya girib yanğını söndürmək istəyirsən, hesab gələndə pivəxanadan tüstüləyə-tüstüləyə çıxırsan, tüstü dolur gözlərinə, gözlərini ovuşdura-ovuşdura Sumqayıt yolundakı palatka kababxanalar, pivəxanalar gözünün qabağına gəlir, verdiyin sifarişin yarısını sahibsiz itlər, pişiklər qaçırsa da, ya da stolun yanından əl çəksinlər deyə özün atsan da, ayağa qalxanda kəmərini boşaldırsan, hesabın da qalığını alırsan…\nGörülən işlər göz qabağında, danışılan, doğru olan və atılan böhtanlar da göz qabağında, bunlar ancaq hakimiyyəti qorumaq üçün və hakimiyyətə gəlmək üçün edilir, adam yetişdirmək, adam kimi yaşana bilən ölkə haqda heç kim düşünmür.\nAdamları çox olan ölkədə yox, adam olan çoxluqda yaşamaq istəyirik. Biz adam kimi yaşayacağımız ölkə, dövlət istəyirik, qalanları olmasa da olar. Adam yetişdirin, adam münasibətlərini yeniləyin, insanların bir-birinə inamını qaytarın, "hakimiyyət üçün hər şeydən keçməzlər”i anladın, vəzifənin, pulun o qədər də önəmli olmadığını anladın. Necə? Rüşvətin qarşısını alın! Vətəndaş görsün ki, pul ilə daha işini aşıra bilmir! Məmura imkan yaratmayın vəzifəsindən istifadə etsin, görsün ki, bundan da daha yaxşı işlər var, iş adamı kimi daha çox pul qazana bilər!\nHamı axıra qədər eyni sürətlə qaça bilmir, ona görə ümid yoxdu ki, arxada qalanlar ən irəlidə gedənləri nə vaxtsa keçə bilməz, həm də çox qabaqda getmək, hələ çox qabağa düşmək anlamına gəlməməlidir. Ömür çox azdı, yaxşı yaşama ayrılan ömürsə lap azdı, gəlin yaxşı yaşamaq vaxtını uzadaq, yaşımızı yox, çox yaşamağı yox - əl-ələ verək, bir-birimizi görəndə sevinək, üzümüzü çevirməyək, onsuz da bu dünyada bizim üzümüzə yaxşı baxan yoxdu.\nBiz öz maşınımızın ehtiyat təkərini yolda qalana verib, gedəcəyimiz yerə sağ-salamat çatacağımıza əmin olmalıyıq - bu addımdan sonra bizə yolda ehtiyat təkəri lazım olmayacaq, yoxsa "təkərimi ona versəm, özüm yolda qalaram” düşüncəsi ilə çox uzağa gedə bilməyəcəyik, elə ehtiyat təkəri olmayan maşının getdiyi yol qədər gedə bilərik ... Bu yol isə bizi yarı yolda qoya bilər.\nGəlin hamımız düşünək, bəlkə olanları, baş verənləri pozaq, hər şeyi yenidən yazaq, adam olaq! Gəlin elə edək ki, bizi tanıyanlar, ölkəmizə gələnlər, şəklimizi çəkənlər, şəkil çəkdirdiklərimiz, ölkələrinə dönəndə deməsinlər, "Şəkildə qəşəng düşürlər, amma adama oxşamırlar, adam deyillər”.\nRza Rzayev, Rejissor-aktyor\nSabiq maliyyə naziri 15 milyon dollarlıq "vaqon qalmaqalı"ndan yazdı\nSığorta bazarı: reallıqlar və gözləntilər\nTrampla bizim Gömrük Komitəsinin oxşarlığı


2022, 23 May, Bazar ertəsi, Bakı vaxtı 18:29\nV. Sübhani: Anarla qürur duyuruq\nAnar Məmmədli vəzifə səlahiyyətlərindən sui-istifadə edərək seçki və referendum nəticələrini saxtalaşdırmaqda ittiham olunur. Prezident seçkisində müstəqil müşahidəçilik həyata keçirmiş Seçkilərin Monitorinqi və Demokratiyanın Tədrisi Mərkəzinin (SMDTM) sədrinə bu ittiham dekabrın 17-də irəli sürülüb. İttiham maddələrindən biri də xeyli miqdarda vergini və ya məcburi dövlət sosial sığorta haqqını ödəməkdən yayınmaqla bağlıdır. Bir gün əvvəlsə Anar Məmmədli qanunsuz sahibkarlıqla məşğul olaraq, külli miqdarda gəlir qazanmaqda suçlanmışdı.\nDTİHB DURUMU İZLƏYƏCƏK\nABŞ səfirliyi, ATƏT-in Demokratik Təsisatlar və İnsan Haqları Bürosu (DTİHB) bu həbsdən təəccüb və narahatlığını gizlətməyib. ATƏT bildirib ki, Anar Məmmədlinin həbsi seçkilərin ictimai müşahidəsini təhlükəyə atması baxımından da narahatlıq doğurur.\nDekabrın 18-də DTİHB seçki ittihamıyla bağlı AzadlıqRadiosuna bildirib ki, «durumu izləyəcək və Azərbaycan hakimiyyəti ilə insan hüquqları öhdəliklərinə dair dialoqa davam edəcəklər».\nSMDTM prezident seçkisindən sonra yaydığı hesabatda ciddi qanun pozuntularından söz açırdı. Əsas müşahidəçi qurum olan DTİHB də seçkinin beynəlxalq standartlara uyğun keçmədiyini bildirmiş və ABŞ Dövlət Departamenti seçkiyə dair ilk bəyanatında bu 2 quruma istinad etmişdi. Departament SMDTM-ə istinadla seçkidə ciddi problemləri sadalamış, seçki qutularının topa-topa bülletenlərlə doldurulmasına, səslərin sayılması zamanı problemlərə və verilmiş səslərin düzgün sənədləşdirilməməsinə diqqət çəkmişdi.\nQHT-LƏRƏ DÖVLƏT DƏSTƏYİ ŞURASI DA YOXLAMALARA QATILIB\nDekabrın 18-də Baş Prokurorluq həmin quruma və «Könüllülərin Beynəlxalq Əməkdaşlığı» ictimai birliyinə qarşı cinayət işi açıldığını bildirib. Məlumata görə, Anar Məmmədli qurumun icraçı direktoru Bəşir Süleymanlı ilə birlikdə ABŞ-ın Milli Demokratiya İnstitutunun ayırdığı 276 min 10 ABŞ dollarlıq qrant müqaviləsini dövlət qeydiyyatına alınmış «Könüllülərin Beynəlxalq Əməkdaşlığı» ictimai birliyinin adına rəsmiləşdirib. Bu barədə qurumun rəhbəri Elnur Məmmədovla razılıq əldə olunub. Prokurorluq qurumun 19 min 535 manat məbləğində əlavə dəyər vergisini dövlət büdcəsinə ödəmədiyini də bildirir.\nProkurorluğun məlumatında o da qeyd olunur ki, yoxlamalara Qeyri-Hökumət Təşkilatlarına Dövlət Dəstəyi Şurasının mütəxəssisləri də cəlb olunub. Hələlik, Şuradan məsələyə münasibət almaq mümkün olmayıb.\nQONDARMA VƏ ABSURD İTTİHAM\nSeçkilərin Monitorinqi və Demokratiyanın Tədrisi Mərkəzinin icraçı direktoru Bəşir Süleymanlı bu ittihamları «qondarma» və «absurd» sayır. O, bütün sənədlərin araşdırılmaq üçün təqdim olunduğunu deyir:\n«Məqsəd doğrudan da yalnız maliyyə məsələsi idisə, cərimənin ödənməsi şərtilə məsələni bağlamaq olardı. Digər tərəfdən seçki pozuntularıyla bağlı hesabat yaymaq nəticələrə təsir etsəydi, bu vaxtadək seçki islahatlarına, qanunvericiliyin dəyişdirilməsinə nail ola bilərdik.\nSeçkidən sonra dialoqun da şahidi olardıq. Təəssüf ki, bunu görmədik».\nBəşir Süleymanlı ağır cəza nəzərdə tutan həmin maddənin qurumun fəaliyyətini məhdudlaşdırmağı hədəflədiyini düşünür.\n1200 MƏNTƏQƏ VƏ REAL MƏNZƏRƏ\nParlamentin təhlükəsizlik və müdafiə məsələləri komitəsinin üzvü Zahid Oruc deyir ki, DTHİB-nin prezident seçkisinə dair ilkin rəyini SMDT-nin məlumat bazasına əsasən verməsi onun üçün xeyli düşündürücü olub. Deputat dekabrın 17-də parlamentdə «Hüquqi şəxslərin dövlət qeydiyyatı və dövlət reyestri» və «Qeyri-hökumət təşkilatları haqqında» qanunlara qəbul edilən dəyişiklikləri yada salır. Zahid Orucun sözlərinə görə, 3-cü sektorun inkişafı hakimiyyətin marağındadır:\n«Ancaq seçki məsələlərində baxışlar xeyli müxtəlifdir. Xüsusən xarici himayə altında çalışan qurumların qeyri-şəffaf işləri düşündürücüdür. Hesab etmirəm ki, 1200 məntəqədəki müşahidəni az qala ölkədəki seçkinin real mənzərəsi kimi qələmə verənlərin hər hansı siyasi qisas hədəfinə çevrildiyindən danışa bilərik».\nCİNAYƏT HÜQUQUNDA ANALOGİYA\nHüquq və İnkişaf İctimai Birliyinin sədri Hafiz Həsənov Anar Məmmədliyə irəli sürülmüş hər 3 ittihamla onun hərəkətləri arasında uyğunluq görmədiyini, cinayət tərkibi yaranmadığını deyir. Mütəxəssis seçki ittihamını «absurd» adlandırır:\n«Burda söhbət saxtalaşdırma imkanı olan vəzifəli şəxslərdən gedir. Bu halda həmin vəzifəli şəxslər seçki komissiyalarının üzvləri, sədrləri, dövlət orqanlarının vəzifəli şəxsləri, yerli icra hakimiyyəti orqanlarının təmsilçiləridir. Hüquqi baxımdan və seçki praktikasına görə, onlar seçkinin nəticələrinə təsir göstərə bilərlər».\nHafiz Həsənov cinayət hüququnda analogiyaya yol verilmədiyi və Anar Məmmədlinin həbsinin cinayət hüququna analogiya gətirdiyini deyir və bunu «pis tendensiya» adlandırır:\n«Yəni konkret əməl yoxdursa, ittihamlar necə ola bilər? Bu cür susdurulmaqdansa, digər təşkilatlar üçün anonslar verməkdənsə, dialoq, debat yolunu tutmaq vacibdir».\nHafiz Həsənovun fikrincə, məqsəd – QHT-ləri seçki, insan hüquqları məsələləri ilə məşğul olmaqdan çəkindirməkdir.\nSMDTM daha öncə Seçki Monitorinq Mərkəzi kimi fəaliyyət göstərib. Anar Məmmədli qurumun icraçı katibi və direktoru olub. 2008-ci ildə mərkəzin qeydiyyatı ləğv edilib və Anar Məmmədli Seçkilərin Monitorinqi və Demokratiyanın Tədrisi Mərkəzini qurub.


Rəsmi Ankaranın suriyalı qaçqınların Avropa İttifaqı ərazisinə daxil olmasına icazə vermək üçün sərhədə nəzarətini azaldacağı ilə bağlı xəbərlər yaydıqdan sonra Bolqarıstan Türkiyə ilə sərhədi boyunca təhlükəsizlik tədbirlərini gücləndirdiyini bildirib.\nBaş nazir Boyko Borisov fevralın 28-də hökumət iclası zamanı bildirib ki, "Artıq sərhədə qüvvələr yerləşdirilib və dəniz sərhədini qorumaq üçün tədbirlər gücləndirilib".\nTürkiyə mediası Suriyada münaqişənin gərginləşməsi fonunda yüksək vəzifəli rəsminin Ankaranın "suriyalı qaçqınların Avropaya getməsinə mane olmamaq" qərarı verdiyini söyləməsindən sonra yüzlərlə miqrantın Türkiyənin Yunanıstan və Bolqarıstanla sərhədlərinə doğru axın etdiyi barədə məlumat verib.\nAdı açıqlanmayan Türkiyə rəsmisi Reuters-ə bildirib ki, polis, sahil mühafizəsi və sərhəd təhlükəsizliyi xidmətlərinə qaçqınların Avropaya quru və dəniz vasitəsi ilə keçmələrinə mane olmamaq əmri verilib.\nBolqarıstanın müdafiə naziri Krasimir Karakaçanov Sofiyanın qanunsuz miqrant axınının qarşısını almaq üçün 1000 qoşun və 140 ədəd hərbi texnikanı Türkiyə ilə sərhədə yerləşdirməyə hazır olduğunu söyləyib.\nNazirlikdən verilən məlumata görə, sərhəd polisi təxminən 30 nəfərdən ibarət iki qrupun Türkiyədən Bolqarıstana daxil olmasının qarşısını alıb.\nBaş nazir Boyko Borisov məsələni müzakirə etmək üçün Türkiyə prezidenti Rəcəb Tayyib Ərdoğanla telefon danışığı təşkil etdiyini bildirib.\nTürkiyə ilə Avropa İttifaqı (Aİ) arasında 2016-cı ildə bağlanmış müqaviləyə əsasən, Türkiyə Suriyadan və digər ölkələrdən Avropaya miqrasiya axınını məhdudlaşdırmışdı.\nSazişə əsasən Aİ suriyalı qaçqınlarına ev sahibliyi etməsi üçün Ankaraya 6 milyard avro məbləğində yardım vəd etmişdi.\nAvropa Komissiyasının sözçüsü Piter Stano bildirib ki, Türkiyə rəsmiləri sazişə hər hansı bir dəyişiklik barədə Brüsselə rəsmi bildiriş verməyib.


Avropa Gənclər Olimpiya Festivalının atletika yarışlarının sonuncu gününə yekun vurulub - AZƏRTAC – Azərbaycan Dövlət İnformasiya Agentliyi\nİyulun 27-də “EYOF Bakı 2019” XV Avropa Gənclər Olimpiya Festivalının atletika yarışlarının sonuncu gününə yekun vurulub.\nAZƏRTAC xəbər verir ki, yarışların sonuncu günündə 9 növ üzrə medalçılar müəyyənləşib.\nQızlar arasında 100 metr məsafəyə maneələrlə qaçış yarışında fransalı Lea Vendome 13,52 saniyə nəticə ilə qızıl medal qazanıb. Gümüş medala 13,53 saniyə nəticə ilə Almaniya təmsilçisi Franziska Şuster sahib olub. İlk üçlüyü isveçrəli Ditaci Kambundci (13,63) tamamlayıb.\nOğlanların yarışında Çexiya atleti Yakub Davidik (1 dəqiqə 51 saniyə) 800 metr məsafəyə qaçış yarışında bütün rəqiblərini qabaqlayaraq çempion olub. İkinci pillədə polşalı Kristof Roznitski (1 dəqiqə 53,01 saniyə), üçüncü pillədə isə ispaniyalı David Karranza (1 dəqiqə, 53,38 saniyə) qərarlaşıblar.\nQızlar arasında 1500 metr məsafəyə qaçış yarışında Almaniya təmsilçisi Antye Pfueller 4 dəqiqə 28 saniyə nəticə ilə qızıl medal qazanıb. Gümüş medala 4 dəqiqə 29 saniyə nəticə ilə Rumıniya atleti Mariya Talida Sfarqiu sahib olub. Bürünc medalı ispaniyalı Mireya Arnedillo (4 dəqiqə 30 saniyə) aktivinə yazdırıb.\nAtletika üzrə oğlanlar arasında diskatma yarışında belaruslu atlet Raman Kartanoviç 63,09 metr nəticə ilə qızıl medal qazanıb. Gümüş medala 59,66 metr nəticə ilə norveçli Steffen Melheim layiq görülüb. Almaniyalı Matteo Maulana (59,33 metr) isə yarışı üçüncü pillədə başa vurub.\nYarışların sonuncu günündə qızlar və oğlanlar arasında estafet yarışları keçirilib. Oğlanlar arasında birinci yeri Polşa, ikinci yeri İsveç, üçüncü yeri isə İspaniya atletləri tutublar. Qızların estafet yarışında isə İspaniya komandası qızıl medal qazanıb. Gümüş medala Yunanıstan, bürünc medala isə İsveçrə idmançıları layiq görülüblər.\nÜç təkanla tullanma yarışında oğlanlar arasında Kipr atlet Qriqoris Nikolaou (15,45 m) fəxri kürsünün ən yüksək pilləsinə qalxıb. Rusiya təmsilçisi Vladislav Aleksandrin (15,38 m) ikinci, fransalı Simon Qore (15,33 m) isə üçüncü pillədə qərarlaşıb.\nFestivalın sonuncu günündə qızlar arasında hündürlüyə tullanma növündə Rusiya atleti Adelina Khalikova (1,86 metr) fəxri kürsünün ən yüksək pilləsinə qalxıb. İsveçrə atleti Marithe Enqondo (1,82 metr) gümüş, Kipr təmsilçisi Styliana İoannidou (1,80 metr) isə bürünc medalla kifayətlənib.\nBununla da XV Avropa Gənclər Olimpiya Festivalının Tofiq Bəhramov adına Respublika Stadionunda keçirilən atletika yarışlarına yekun vurulub. Yarışlarda 36 ölkədən 641 idmançı mübarizəyə qoşulub. Azərbaycan bu yarışlara 18 idmançı ilə qatılıb.\nAtletika yarışlarında ən çox medalı Polşa atletləri qazanıblar. Bu ölkənin idmançıları 5 qızıl, 2 gümüş və 1 bürünc medala sahib olublar. İkinci sırada qərarlaşan İspaniya seçməsi aktivinə 4 qızıl, 3 gümüş və 7 bürünc medal yazdırıb. Almaniya seçməsi isə 4 qızıl, 3 gümüş və 6 bürünc medalla siyahıda üçüncü yerdə qərarlaşıb.\nAZERTAG.AZ :Avropa Gənclər Olimpiya Festivalının atletika yarışlarının sonuncu gününə yekun vurulub


Oxu.az - “Bakcell”in 4G şəbəkəsinə keç və 5 GB internet hədiyyə al!\n“Bakcell”in 4G şəbəkəsinə keçməklə, abunəçilər ölkənin ən sürətli mobil şəbəkəsindən yararlanacaq və qarşıdan gələn Novruz bayramı günlərində yüksək sürətli “Bakcell” internetindən PULSUZ faydalanacaqlar. “Bakcell”in 4G xidməti gündəlik mobil internet istifadəsi üçün daha yüksək sürəti təmin edir. 4G əsasən daha sürətli, rahat və sabit texnologiya deməkdir.\n“Bakcell” şirkətinin qurduğu ən müasir 4G şəbəkəsi abunəçilərə öz smatrfonlarının ən maraqlı funksiyalarından tam şəkildə yararlanmaq imkanı verir. Bu isə o deməkdir ki, sözügedən texnologiya sayəsində “Bakcell” abunəçiləri 4K kontentini izləmək və yükləmək, onlayn təhsil, konfrans və əyləncə proqramlarına ani giriş əldə etmək, HD keyfiyyətində onlayn video strimlərini izləmək və yüksək sürətli internet tələb edən digər xidmətlərdən istifadə etmək imkanına malikdirlər.


Yeni turizm məhsullarının təqdimatı keçirilib - Biznes portal Finance Time\nBaki, FinanceTime. Fevralın 7-də Azərbaycan Turizm Bürosunun təşkilatçılığı ilə ölkənin turizm sektorunu təmsil edən 100-dən çox şirkət nümayəndələri ilə baş tutan “Destinasiyanın inkişafı platforması” adlı tədbirdə yeni turizm məhsullarının nümayişi və təqdimatı keçirilib.\nTədbirdə “İter Vitis” şərab marşrutu barədə məlumat verilib, “azerbaijanwine.az” saytı nümayiş olunub və şərab istehsalı ilə məşğul olan yerli şirkət nümayəndələri fəaliyyət göstərdikləri sahə üzrə təqdimat keçiriblər.\nSanatoriya, kurort və tibb müəssisələrini təmsil edən nümayəndələr tərəfindən auditoriyaya Azərbaycanda sağlamlıq turizmi üzrə mövcud imkanlar haqda ümumi məlumatlar təqdim olunub.\nSilsilə təqdimatlarda, həmçinin Azərbaycanın qolf turizmi üzrə imkanları və turizm sərgilərində faydalı iştirakın təşkili qaydaları barədə məlumat verilib.\nQeyd edək ki, Azərbaycan Turizm Bürosu tərəfindən turizm sektorunun təmsilçilərinə il ərzində mövzular üzrə rüblük təqdimatların keçirilməsi nəzərdə tutulub.


Yeniyetmə intiharlarının pərdəarxası: Valideyn səhlənkarlığı, musiqilər, filmlər, yoxsa bullinq? – ARAŞDIRMA – KAİM.AZ\n23 May 2022, Bazar ertəsi - 02:59\nHome/ARAŞDIRMA/Yeniyetmə intiharlarının pərdəarxası: Valideyn səhlənkarlığı, musiqilər, filmlər, yoxsa bullinq? – ARAŞDIRMA\nYeniyetmə intiharlarının pərdəarxası: Valideyn səhlənkarlığı, musiqilər, filmlər, yoxsa bullinq? – ARAŞDIRMA\nKAİM.az bildirir ki, məsələ ilə bağlı danışan psixoloq Təranə Kazımlı bildirib ki, bu məsələlər hər zaman olub:\n“Təbii ki, biz bu halları ürək ağrısı ilə oxuyuruq. Həmin qız mənim qızımla həmyaşıd olub. Biz mütəxəssis olmaqdan əlavə həm də valideynik. Yeniyetməlik dövrü qızlarda 13 yaşdan 9 yaşa qədər enib, bu da erkən başlayır deməkdir. Belə ki, hormonal balans, erkən həddə buluğa çatma, ətrafın çox tez sosiallaşması – bu məqamlara təsir göstərən nüanslardandır. Oğlanlarda həddi-buluğ dövrü 11 yaşdır.\nYeniyetməlik dövrünün xüsusiyyətlərinə diqqət çəkilməlidir ki, valideynlər bu dövrdə uşaqlarla söhbət etsinlər, 13-15 yaşı gözləməsinlər. Bu yaşlarda xüsusiyyətlər – narazılıq, yalnızlıq istəyi, özünə, əşyalarına qulluq etmək istəməmək, valideynlərlə münasibətlərin pozulması, cəmiyyətlə ziddiyyət, qaydalara qarşı dirəniş göstərmək və s. Eyni zamanda bu qarşı cinsə yönələn ziddiyyətlə də özünü göstərir, özünəgüvənin itirilməsi və s. ilə bağlı da valideynlər tərəfindən müraciətlər daxil olub. Bu xəstəlik deyil, bu yeniyetməlik dövrünün simptomlarıdır. Yeniyetmə valideyni olmaq çətindir, biz bu durumlarda valideynlərlə da söhbət aparırıq”.\nAni aqressiya, həssaslıq, təklik istəyi…\n18 yaşa qədər uşağın psixoloqa şəxsi müraciət etmək imkanı yoxdur…\nAli təhsilin kultlaşdırılması gülməlidir…\nİntihara səbəb olan iki güclü faktor: Şəxsiyyətin özünü təsdiq etməsi və gələcək haqqında təsəvvürlər…\n“Bunu aidiyyəti qurumlar düşünməlidir. Hökmən elmi təhlillər aparılan, ciddi alimlərin, mütəxəssislərin çalışdığı mərkəzlər yaranmalıdır. Bu mərkəzlər cəmiyyət üçün təkliflər hazırlamalıdır. Hər bir məhəllədə polis – sahə müfəttişi olduğu kimi sosial işçilər də olmalıdır. Onlar vaxtında məsələyə müdaxilə edib, tədbir görsələr intihar halları baş verməz. Çünki məmurlar, aidiyyəti qurumlar bu məsələnin vacibliyini hələ də dərk etmir”.\nÖlkədə 8 universitet sosial işçilər yetişdirir, amma gözə dəyəni yoxdur…


Rosa Pro-Collagen 100 qr yumaq üçün balzam - Avocado.az\nRosa Pro-Collagen 100 qr yumaq üçün balzam\nƏn çox satılan kitabımız Rose Pro-Collagen Təmizləyici Balzamdır! Dərinin dərin təmizlənməsi üçün nəzərdə tutulmuşdur və tərkibində incə ingilis gülü ekstraktları var. Bu güclü təmizləyici makiyajı asanlıqla həll edir və dəridən gündəlik ətraf mühitin çirklənməsini aradan qaldıraraq dərini yumşaq və parlaq edir. Deluxe təmizləyici yastıq daxildir.\nƏn populyar ELEMIS Pro-Collagen Gül Təmizləyici Balzamımız həssas dərilər üçün mükəmməl olan incə və sakitləşdirici bir İngilis gül ekstraktıdır. Dünyanın dörd bir yanından beş növ gül ekstraktları ilə zənginləşdirilmiş Elemis Rose Pro-Collagen Təmizləyici Balzam, makiyajı həll edən və dərinin səthindəki çirkləri aradan qaldıran lüks bir təmizləyici yağa çevrilir.\nMəhsul, Aralıq dənizi yosunu Padina Pavonica'nın nəmləndirici xüsusiyyətləri, həmçinin ağcaqayın və qızılgülün qidalandırıcı yağları sayəsində quru hisslər yaratmadan dərinizi mükəmməl təmizləyir.\nELEMIS Pro-Collagen Gül Təmizləyici Balzamın əsas xüsusiyyətləri:\n• Dərinin dərindən təmizlənməsi və qidalanması;\n• Qırışlarla mübarizə;\n• Parlaq dəri.\nTətbiq: Avuç içindəki balzamı isidin və üzə, boyuna və dekolteə yüngül, dairəvi masaj hərəkətləri tətbiq edin. Parmaklarınızın uclarını su ilə nəmləndirin və masaj etməyə davam edin. Balzamı isti, nəmli Elemis təmizləyici parça ilə çıxarın. Dərinin intensiv qidalanması üçün bu məhsulu üzünüzdə 10 dəqiqə saxlayaraq üz maskası kimi də istifadə edə bilərsiniz. Bir dəsmalı isti suya batırın və üzünüzə çəkin. İngilis gülünün incə qoxusundan zövq alın. Maskanı nəmli Elemis təmizləyici parça ilə yüngülcə çıxarın. Balzam istidə əriyir, amma soyuduqda mükəmməl şəkildə bərpa olunur. Gözlə təmasdan çəkinin. Dərini dərindən təmizləmək və qidalandırmaq üçün səhər və axşam istifadə edin.\nİNFÜZİYA EDİLMİŞ YÜZ YAĞI Bitki Üz Üz Yağı 30ml


Aktual 18 yanvar — 18:44\nArvadını ələ keçirmək üçün İlxomjonun qətlini sifariş verən Qabil Əsədov məhkəmə önündə\nRusiyanın Sankt-Peterburq şəhər məhkəməsi azərbaycanlı sahibkar Qabil Əsədovun işinə baxır. Virtualaz.org xəbər verir ki, Əsədov arvadına göz dikdiyi Özbəkistan vətəndaşının qətlinə sifariş verməkdə ittiham edilir. Prokuror Natalya Tsepalko ittihamı elan etdikdən sonra təqsiləndirilən şəxs özünü günahkar bilmədiyini deyib.\nBu həmin Qabul Əsədovdur ki, Sankt-Peterburqda “Tülpan İlham” kimi tanınan mafioz restoranlar kralı İlham Əliyevin qruplaşmasında yer alıb və biznes üstündə gedən kriminal müharibələrdə iştirak etdiyi üçün artıq həbsdədir. Barəsində 11 il həbs cəzası çıxarılıb.\nQabil Əsədov özü Sankt-Peterburqda “Volna” adlı kafenin sahibi olub. Və istintaqın versiyasına görə Qabil Əsədov onun kafesində aşbaz işləyən özbək qadını ələ keçirmək üçün ərini killerlərin köməyi ilə aradan götürüb. Qətli icra edən killerlər də azərbaycanlılar olub.\nİlxomjon və arvadı Zilola\nRusiya İstintaq Komitəsinin Sankt-Peterburq üzrə Baş İstintaq İdarəsinin araşdırdığı cinayət işinin materialları ilk dəfə 2019-cu ilin avqustunda məhkəməyə göndərilib. Lakin müdafiə tərəfi işin yenidən prokurora qaytarılması haqda vəsadət qaldırıb, bunu belə əsaslandırıb ki, ittiham aktı guya Qabil Əsədovun anlamadığı Azərbaycan dilində yazılıb. Və müstəntiqlər qısa müddət ərzində biznesmenə bu dəfə kirill əlifbası ilə tərtib edilmiş mətni təqdim ediblər, amma məhkəmə hər halda müdafiə tərəfinin vəsadətini təmin edib. İş ittiham aktının yenidən hazırlanması üçün prokurorluğa qaytarılıb və ötən ilin sonlarında prokurorluq tələbi yerinə yetirərək işi məhkəməyə təkrar göndərib.\nMəhkəmədə prokuror ittihamı elan edəndən sonra Qabil Əsədov başqasının arvadına göz dikmədiyini bildirib. “Bizdə belə şey qəbul olunmur”,-o özbəkistanlının arvadını öldürmək üçün motivi olmadığını iddia edib.\nHərçənd bildirib ki, öldürülənlə şəxsən tanış idi və heç vaxt ona pisliyi keçməyib. Əksinə, tez-tez maddi kömək göstərib.\nİstintaq materiallarına əsasən 2012-ci il iyulun 29-da sakinlər Zilolanın əri, 35 yaşlı İlxomjonun başı partlamış halda meyitini aşkar ediblər. Qadının ifadəsinə əsasən avtomobili ilə “xaltura” edən əri həmin gecə müştəri dalınca getmişdi. Bir müddət sonra ona zəng vurub, amma telefona cavab verməyib. Ertəsi gün onun öldürüldüyünü bilib.


Martın 9-da Holcim sement zavodunun ərazisində baş verən hadisə daşınma işini dayandırıb ABC.AZ\n12 mart, Fineko/abc.az. Martın 9-da Holcim sement zavodunun ərazisində baş verən hadisə daşınma işini dayandırıb\nHadısə yük maşının zavodun ərazisinə girməyə cəhd göstərməydən başlanıb. Sonra sürücü işçiləri təhdid edərək, hücum etməyə çalışıb. Daha sonra yük maşınını yandırmaqla partlama təhlükəsini yaradıb və digər sürücüləri, eləcə də şirkət işçilərinin həyatını risk altına qoyub. Nəticədə dispetçerliyin fəaliyyəti yarım gün dayandırılıb.\nYanğının təsirini azaltmaq üçün hadisə yerinə daxili qüvvələr səfərbər olunub və bu səbəbdən günün yarısı çatdırma işləri dayandırılıb.\nŞirkətin muraciətinə əsasən, polis hadisə yerinə gəlib, şübhəli şəxsi zərərsizləşdirərək sahədən kənarlaşdırıb.\nYanğınsöndürmə xidmətinin dərhal reaksiyası nəticəsində insanlardan heç biri xəsarət almayıb, yanğın yaxınlıqdakı obyektlərə, yük maşınlarına keçməyib, böyük itkilərin qarşısı alınıb. Zədələnmiş yük maşını isə vəziyyət aydınlaşana qədər hadisə yerində qalıb.\nHolcim rəhbərliyi şirkətin işini və nüfuzunu pozmağa yönəlmiş dağıdıcı hərəkətlər qəbuledilməz hesab edir və zavoda edilən hücumla bağlı ciddi narahatlığını bildirir. Şirkət artıq Daxili İşlər Nazirliyinə muraciət edib.\nHolcim Azərbaycan, sement, beton və inşaat həllərinin aparıcı təchizatçılarından biri olan LafargeHolcim Qrupunun üzvüdür.\nAçar sözlər: Holcim


Nəsimi rayonunda oğurluq və dələduzluq edən şəxslər yaxalanıb - AZƏRTAC – Azərbaycan Dövlət İnformasiya Agentliyi\nNəsimi Rayon Polis İdarəsinin 22-ci polis şöbəsi əməkdaşlarının keçirdikləri əməliyyat tədbirləri nəticəsində bu ilin sentyabr-noyabr ayları ərzində Bakı şəhər sakinləri olan səkkiz nəfərə qarşı dələduzluq etməkdə şübhəli bilinən paytaxt sakini, əvvəllər məhkum olunmuş A.İsgəndərli saxlanılıb.\nDaxili İşlər Nazirliyinin mətbuat xidmətindən AZƏRTAC-a bildiriblər ki, Nəsimi Rayon Polis İdarəsinin 22-ci polis şöbəsinin əməkdaşlarının keçirdikləri əməliyyat tədbirləri nəticəsində rayondakı iki avtomobildən mobil telefon, qızıl saat və ətir oğurlamaqda şübhəli bilinən paytaxt sakini K.Məmmədov saxlanılıb.\nBinəqədi Rayon Polis İdarəsinin 5-ci polis bölməsinin əməkdaşlarının keçirdikləri əməliyyat tədbirləri nəticəsində dekabrın 2-dən 4-dək olan müddətdə rayonda üç nəfərin mobil telefonunu oğurlamaqda şübhəli bilinən paytaxt sakini Q.Yusifov tutulub.\nDekabrın 4-də saat 22 radələrində Sabunçu rayonunun Zabrat qəsəbəsində “Daevoo” markalı 166 saylı xətt avtobusunun sürücüsü xuliqanlıq zəminində qəsəbə sakini E.Zeyniyevi döyüb. Sabunçu Rayon Polis İdarəsinin 15-ci polis bölməsinin əməkdaşlarının keçirdikləri əməliyyat tədbirləri nəticəsində hadisəni törətməkdə şübhəli bilinən sürücü, Bakı şəhər sakini K.Nəzərov saxlanılıb.\nAZERTAG.AZ :Nəsimi rayonunda oğurluq və dələduzluq edən şəxslər yaxalanıb\nBinəqədi rayonunda həyat yoldaşına və qaynına bıçaqla xəsarət yetirən şəxs saxlanılıb\nNarkotik maddələrin qanunsuz dövriyyəsində şübhəli bilinən Ağcabədi rayon sakini saxlanılıb


Astarada 2018-ci ilin doqquz ayının nəticələri müzakirə olunmuşdur - Xəbərlər - ASTARA RAYON Icra Hakimiyyəti\nAstarada 2018-ci ilin doqquz ayının nəticələri müzakirə olunmuşdur\nOktyabrın 16-da rayon İcra Hakimiyyətində 2018-ci ilin doqquz ayının sosial-iqtisadi inkişafının yekunlarına və qarşıda duran vəzifələrə həsr olunmuş yığıncaq keçirilmişdir. Azərbaycan Respublikası Prezidenti Administrasiyasının məsul işçisi Dəyanət Abdullayev rayon İcra hakimiyyəti aparatının işçiləri, Şura üzvləri, hüquq mühafizə orqanları, idarə və təşkilat rəhbərləri, ərazi inzibati dairəsi üzrə nümayəndələr, bələdiyyə sədrləri yığıncaqda iştirak etmişlər.\nYığıncağı giriş sözü ilə açan Astara rayon İcra hakimiyyətinin başçısı Qəzənfər Ağayev oktyabrın 9-da Prezident İlham Əliyevin sədrliyi ilə Nazirlər Kabinetinin 2018-ci ilin doqquz ayının sosial-iqtisadi inkişafının yekunlarına və qarşıda duran vəzifələrə həsr olunmuş iclasında dövlət başçısının nitqində qeyd olunan əsas məqamlara toxunmuş, ölkəmizin sosial-iqtisadi mənzərəsini əks etdirən konkret rəqəmləri bir daha diqqətə çatdırmışdır. Bu ilin doqquz ayında qarşıda duran bütün vəzifələrin uğurla icra edildiyini, Azərbaycanın öz dinamik inkişafını saxladığını, iqtisadi və beynəlxalq siyasət sahələrində uğurlar əldə etdiyini bildirmişdir. Sosial məsələlərin həllini tapdığını, ordu quruculuğunun uğurla davam etdiyini qeyd edərək 2018-ci ilin bizim üçün uğurlu il olduğunu vurğulamışdır.\nİcra başçısı qeyd etmişdir ki, 2018-ci ilin doqquz ayının nəticələri rayonumuz üçün də uğurlu olmuşdur. Ən yaddaqalan hadisə oktyabrın 15-də möhtərəm cənab Prezident İlham Əliyevin cənub bölgəsinə səfəri zamanı rayonumuzda olması və bir sıra obyektlərin açılışında iştirak etməsi olmuşdur. Cənab Prezident Taxtanakəran-Toradi, Taxtanakəran-Miki, Ojakəran-Tüləküvan-Təngərüd avtomobil yollarının istifadəyə verilməsinə xeyir-duasını verərək, Xanbulançaydan Astara şəhərinə çəkilən içməli su xəttinin açılışını etdi. Eyni zamanda ərazisi genişləndirilərək 18 hektara çatdırılmış, Xəzər dənizi sahilində gözəl dizaynda salınmış park-bulvar kompleksində oldu. Görülən işləri yüksək qiymətləndirən cənab Prezident tikinti-quruculuq işlərinin davamlı olması üçün tövsiyə və tapşırıqlarını verdi.\nRayonumuzda Ələt–Astara–İran İslam Respublikası ilə dövlət sərhədi avtomobil yolunun 204–207-ci kilometrlik hissəsinin və Astaraçay çayı üzərində körpünün tikintisi, sel və daşqın təhlükəli Astaraçayda və Pensərçayında sahilbərkitmə işlərinin aparılması, Astara şəhərində istismar müddəti başa çatmış çoxmənzilli binaların sakinlərinin mənzil-məişət şəraitini yaxşılaşdırmaq məqsədi ilə 48 mənzilli yaşayış binasının tikintisi üçün vəsaitin ayrılması ilə əlaqədar Sərəncamlar imzalaması da ölkə Prezidenti möhtərəm cənab İlham Əliyevin Astaraya və astaralılara yüksək diqqət və qayğısının bariz nümunəsidir. Bütün bunlara görə rayonumuzun sakinləri adından möhtərəm cənab Prezidentə hədsiz minnətdarlığımızı bildiririk.\n2018-ci ilin 9 ayı ərzində rayonumuzda bütün sahələrdə uğurlu nəticələr qazanılmışdır. Yerli gəlirlər 4 milyon 711 min manat icra olunmaqla 111 %, yerli xərclər isə 4 milyon 169 min manat icra olunmaqla 87 % təşkil etmişdir.\nİqtisadi və sosial inkişafın əsas keyfiyyət göstəricisi olan ümumi məhsul və xidmətlərin həcmi 136 milyon manat olmuşdur. Bunun 7.7%-i sənayedə, 38.7 %-i kənd təsərrüfatında, 17 %-i tikintidə, 34 %-i ticarət və xidmətlər sahəsində, 2 %-i nəqliyyat və anbar təsərrüfatında, 0,5 %-i informasiya və rabitədə olmuşdur.\nRayonda inşaat işlərinin aparılması üçün hesabat dövrü ərzində bütün maliyyə mənbələrindən əsas kapitala 24 milyon manat məbləğində vəsait yönəldilmişdir ki, onun 95.6 %-i tikinti-quraşdırma işlərinin yerinə yetirilməsinə sərf edilmişdir. Orta hesabla bir nəfərə düşən ümumi məhsul buraxılışının həcmi 1255 manat təşkil etmişdir.\nHesabat dövrünün ən yaddaqalan hadisəsi 18 sentyabr 2018-ci ildə cənab Prezident İlham Əliyev tərəfindən tikintisi başa çatdırılmış Ələt-Astara-İran sərhədi avtomobil yolunun açılışı olmuşdur. 15 metr eni və 4 hərəkət zolağından ibarət olan yolun uzunluğu 204 kilometrdir. Əvvəlki avtomobil yolundan 40 km qısa olan yolla rahat və təhlükəsiz şəkildə 2 saat yarıma Bakı şəhərinə çatmaq mümkündür.\n9 min nəfər əhalinin yaşadığı, 3 yaşayış məntəqəsini birləşdirən, ümumi uzunluğu 11 km olan Ojakəran-Tüləküvan-Təngərüd avtomobil yolunun tikintisi və Xəzər dənizi sahilində salınmış park-bulvar kompleksi ərazisinin genişləndirilməsi istiqamətində işlər başa çatdırılmışdır. “AAAF Park Astara” layihəsi çərçivəsində atçılıq meydançasının, kartinqin (maşın yarış meydançası) tikintisi tamamlanmış, Tuado otelinin, 6 istirahət evinin tikintisi davam etdirilir. Səncərədi kənd uşaq bağçasının tikintisi başa çatdırılmış, 360 şagird yerlik Burzubənd kənd tam orta məktəbi üçün inşa edilən yeni binanın, Ərçivan qəsəbəsində çəltik dəyirmanının tikintisi davam etdirilir. Yaşayış məntəqələrinin qazlaşdırılması ilə əlaqədar tədbirlər haqqında Azərbaycan Respublikası Prezidentinin Sərəncamına uyğun olaraq Rinə kəndinin qazlaşdırılmasına başlanmışdır. Şəhərin prospekt və küçələrində tikinti-quruculuq işləri, işıqlandırma sisteminin bərpası, 2018-ci ildə mənzil fonduna daxil olan ictimai-yaşayış binalarında təmir-tikinti işləri görülmüş və bu istiqamətdə işlər davam etdirilir.\nRayon Su Kanal Sahəsi 2018-ci ilin 9 ayı ərzində su və kanalizasiya xidmətlərinə görə ödənişi 89.60 % yerinə yetirmiş, 25400 kub metr su istehsal edilmişdir. 13570 manat dəyərində 24670 kub metr su satılmış, ödəniş əhali üzrə 111 % yerinə yetirilmişdir.\nAstara şəhərində 109 km içməli su şəbəkəsinin inşası tam başa çatmış və bütün abunəçilərə ev birləşməsi verilərək 4300 ədəd su sayğacı quraşdırılmışdır. Suyun optimal idarə olunması məqsədilə 327 müxtəlif diametrli siyirtmə, yanğın təhlükəsizliyi məqsədilə 274 yanğın hidrantı istifadəyə verilmişdir.\nLənkəran Regional Qaz İstismar İdarəsinin Astara Xidmət Sahəsi tərəfindən rayonun qaz təchizatını daha da yaxşılaşdırmaq məqsədilə 2018-ci ilin 9 ayında 262 evin qazlaşdırılması həyata keçirilmiş, 10400 paqonometr müxtəlif diametrli qaz xətlərində təmir-bərpa işləri aparılmış, 262 ədəd qaz tənzimləyici şkaf abunəçilər üçün quraşdırılaraq istifadəyə verilmişdir.\nAstara şəhərinin qaz xətlərinin əsaslı təmiri və birpilləli sistemə keçirilməsi ilə əlaqədar 3140 paqonometr müxtəlif diametrli qaz xətləri yenisi ilə əvəz edilmiş, 262 ədəd fərdi qaz tənzimləyici abunəçilər üçün quraşdırılaraq istifadəyə verilmişdir.\nRayonda istehlakçıların fasiləsiz və dayanıqlı elektrik enerjisi ilə təmin olunmasından ötrü elektrik xətt təsərrüfatının yaxşılaşdırılması istiqamətində işlər davam etmişdir. Rayon ərazisində 10 kilovoltluq və 0,4 kilovoltluq hava xətlərində 196 ədəd yeni metal və dəmir beton dayaqlar quraşdırılmış, 225 izolyator dəyişdirilmiş, 7840 metr yeni naqil çəkilmişdir.\nSərək kəndində əhalinin elektrik enerjisinə olan tələbatını yaxşılaşdırmaq məqsədi ilə 1 ədəd 160 kilovat gücündə transformator quraşdırılmış, 1.3 km məsafədə yeni 10 kilovoltluq hava xətti çəkilmişdir.\nRegionlarda genişzolaqlı internet xidmətlərinin genişləndirilməsi layihəsi əsasında şəhər üzrə 128 port tutumu olan avadanlıq quraşdırılaraq istifadəyə verilmişdir. 9 ay ərzində qovşağın tarif gəliri 802 min manat, rabitə xidmətlərinin həcmi isə 654586 manat olmuşdur.\nHesabat dövründə Astara Poçt Filialına təyin edilmiş tarif gəliri proqnozu faktiki olaraq 346 min 900 manat və ya 97 % icra edilmişdir. Poçt Filialı 1 milyon 601 min manat elektrik enerji haqlarını, 1 milyon 538 min manat qaz pullarını vətəndaşlardan qəbul edib “Azərpoçt” MMC-nin hesabına köçürmüşdür. Filialının 14 poçt şöbəsi kompüterləşdirilmiş, qalan şöbələrin kompüterləşdirilməsinə yaxın vaxtlarda başlanacaqdır.\nDövlət Sosial Müdafiə Fondunun Astara rayon şöbəsi tərəfindən 2018-ci ilin 9 ayı üzrə proqnoz plan 9780 min manat icra olunmuşdur ki, bu da 100.1% təşkil edir. Əhalinin sosial müdafiəsi məsələləri diqqətdə saxlanılmış, şəhid ailələrinə Prezident təqaüdünün, fəxri ad almış vətəndaşlara və cəzaçəkmə müəssisəsindən azad edilmiş şəxslərə təqaüdün və birdəfəlik müavinətin ödənilməsi təmin edilmişdir. 9 ay ərzində hərəkətdə olan sosial müavinət alanların sayı 5574 nəfər, ünvanlı dövlət sosial yardımı alan ailələrin sayı 1024 nəfər olmuşdur.\nRayon Dövlət Sığorta Filialı hesabat dövründə 34700 manat tədiyyə toplamışdır. Yığılmış tədiyyə hesabına hərbi xidmət dövründə xəsarət almış əlillərə, şəhid olmuş vətəndaşların ailələrinə 26950 manat, xəsarət almış polis işçilərinə 3864 manat sığorta yardımı verilmişdir.\nRayon Məşğulluq Mərkəzində 1189 nəfər işaxtaran qeyri-məşğul vətəndaş qeydiyyata alınmışdır. Ötən müddət ərzində mərkəzə iş üçün müraciət edənlərin 736 nəfəri müxtəlif idarə və müəssisələrdə işlə təmin olunmuşdur. Ailə biznesini genişləndirmək məqsədi ilə işaxtaran və işsiz vətəndaşlardan 93 nəfəri özünüməşğulluq layihəsinə cəlb edilmiş, onların özünüməşğulluğu təmin edilmişdir.\nHesabat dövründə rayon təhsil şöbəsində də müəyyən işlər görülmüşdür. Rayonun əksər məktəbləri kompüter avadanlıqları və digər tədris ləvazimatları ilə təmin edilmişdir.\nRayon Təhsil Şöbəsi 2018-2019-cu dərs ili üçün Təhsil Nazirliyinə boş qalan və əlavə yaranan 151 müəllim yeri üçün sifariş vermiş, müəllimlərin işə qəbulunun birinci mərhələsində 39 müəllim işlə təmin olunmuş, 27 müəllim müddətli müqavilə ilə işə götürülmüşdür.\nTam orta təhsil səviyyəsi üzrə attestat alan 756 nəfər şagirddən 356 nəfəri ali məktəblərə daxil olmaq üçün ərizə ilə Dövlət İmtahan Mərkəzinə müraciət etmiş, 250 məzun tələbə adını qazanmışdır.\nHesabat dövründə Astara rayon Mərkəzi Xəstəxanasına və tabeliyində olan səhiyyə müəssisələrinə 502 min nəfər ambulator olaraq müraciət etmişdir. Astara rayon Mərkəzi Xəstəxanasının Cərrahiyyə şöbəsində 9 ay ərzində 103 xəstə üzərində cərrahi əməliyyat aparılmış, onlardan 52 əməliyyat təxirəsalınmaz, 74 əməliyyat isə planlı əməliyyat olmuşdur.\nRayonda aqrar sahənin inkişafına diqqət artırılmışdır. İnzibati ərazi nümayəndəlikləri üzrə kənd təsərrüfatı bitkilərinin əkini üçün şum işləri 2017-ci il ilə müqayisədə artaraq 2012 hektara çatdırılmışdır.\nRayon üzrə 252 hektar taxıl, 450 hektar sahədə çəltik əkilmişdir. Çəltik sahələrindən 16560 ton məhsul yığılmış, rayon üzrə orta məhsuldarlıq 36.87 sentner olmuşdur. Son illər rayonda sitrus meyvələrin istehsalına diqqət artmış, sitrus bağlarının ümumi sahəsi 3642 hektara çatdırılmışdır. Rayonumuzda ixtisaslaşdırılmış sahələrdən biri də çayçılıqdır. Hazırda 345 hektar çay sahəsi mövcuddur. Bu il rayon üzrə 197 hektar məhsuldar çay sahəsindən 483.5 ton yaşıl çay yarpağı yığılaraq çay fabriklərinə təhvil verilmiş və yığım davam edir.\nBu il ilk dəfə olaraq rayonumuzda barama istehsalına başlanılmışdır. May ayında Qax rayonundan 52 qutu barama qurdu gətirilərək kümçülərə paylanılmış, 769 kq barama tədarük olunaraq Şəki İpək Kombinatına təhvil verilmişdir.\n2018-ci ildə rayon üzrə cəmi 2233,5 hektar olmaqla 1168 hektar kartof, 474 hektar soğan, 386.5 hektar xiyar, 530.5 hektar pamidor, 56 hektar kələm, 451 hektar bostan bitkiləri, 202 hektar sahədə qarğıdalı 371.3 hektar sahədə yeni yonca əkilmişdır.\nRayon ərazisində fərdi, dövlət və fermer təsərrüfatlarında 40370 baş iri, 22000 baş xırda buynuzlu, 1000 baş təkdırnaqlı, 200 min başdan çox ev quşları, 17500 arı ailəsi vardır. 2900 ton diri çəkidə ət, 20 min 360 ton süd istehsal olunmuşdur.\nHəyata keçirilmiş tədbirlər nəticəsində 9 ay ərzində 487 yeni iş yeri açılmışdır ki, bunun 288-i daimi iş yerləridir.\nƏkin sahələrini müntəzəm suvarma suyu ilə təmin etmək üçün kanallar təmizlənmiş, əlavə kanallar qazılmış, suyu sahəyə qaldırmaq üçün torpaq bəndlər vurulmuşdur. Sel-sularının axıdılması və çaylardan götürülən suvarma suyunu əkinçilərə vaxtında çatdırılması məqsədi ilə ilin əvvəlindən başlayaraq suvarma, suötürücü kanallarda, kollektor-drenaj şəbəkələrində mexanizimlərlə lildən təmizlənmə işlərinə başlanılmış, kanallar işlək vəziyyətə gətirilmişdir. 2018-ci ilin suvarma mövsümündə rayonda mövcud olan 4 mənbədən 18 milyon kub metr su götürülmüş, əkin sahələrinə 15 milyon kub metr su verilmişdir.\nAstara meşəbəyliyində 2018-ci ilin 9 ayında 15 hektar sahədə meşə meyvə bağları salınmışdır. Yeni şitillik sahələri salınmaq üçün 0.40 ha böyütmə sahəsi və 0.40 ha tinglik sahəsi yaradılmışdır.\nRayon əhalisinin mədəni istirahətinin və asudə vaxtının səmərəli təşkili və keçirilməsi məqsədilə mədəniyyət evləri və klubların kollektivləri yaşayış və sərhəd məntəqələrində müxtəlif tədbirlərdə maraqlı proqramlarla çıxış etmişlər. Ölkə Prezidenti tərəfindən 2018-ci ilin “Xalq Cümhuriyyəti” ili elan edilməsi ilə əlaqədar rayonun ayrı-ayrı yaşayış məntəqələrində gənclər, ictimaiyyətin fəal nümayəndələrinin iştirakı ilə vaxtaşırı tədbirlər keçirilmiş, maariflənmə aparılmışdır. Yay mövsümündə Astara Mərkəzi kitabxanasında “Açıq kitabxana” fəaliyyətə başlamış, həftə boyu davam edən xidmət zamanı insanların sərbəst kitab oxuması üçün mütaliə stolu təşkil olunmuşdur.\nRayonun uzaq dağ kəndlərinin yollarının asfaltlaşdırılması və dəniz sahilində müasir tələblərə cavab verən park-bulvar kompleksinin tikilməsi ilə turizm potensialına malik olan rayonumuzda bu sahənin inkişafı üçün geniş imkanlar açılmışdır.\nMəlumat üçün bildirim ki, 2018-cı ilin 9 ayı ərzində mehmanxanalarda qeydiyyata düşən 2221 nəfər turistdən 1271 nəfəri yerli, 950 nəfəri xarici turistlər olmuşdur. Rayona gələn turistlərin bir qismi adətən evlərdə kirayədə qalmağa üstünlük verdiyini nəzərə alsaq yay mövsümü ərzində demək olar ki, rayonumuza təxminən 6000 nəfərdən çox turist gəlmişdir.\nGənclər və İdman İdarəsinin 2018-ci ilin 9 ayı ərzində keçirdiyi 62 tədbirdə 7 min nəfərdən çox gənc və idmançı iştirak etmişdir. “Azərbaycan gəncliyi 2017-2021–ci illərdə Dövlət Proqramı”nın icrasının təmin edilməsi, gənclərin vətənpərvərlik tərbiyəsi, orduya hazırlığı məqsədilə “Şahin”, “Sərhəd”, “Gənc xilasedici və yanğınsöndürən” hərbi idman oyunları keçirilmişdir.\nÖtən dövr ərzində idmanın futbol, atletika, taekvando, boks, sərbəst güləş, futbol və şərq idman növləri üzrə idmançılarımız respublika tədbirlərində yüksək nailiyyətlər əldə etmişlər.\nMüstəqil respublikamızın müdafiə qüdrətinin möhkəmləndirilməsi istiqamətində bütün tədbirlər həyata keçirilmişdir. 9 ay ərzində şəhər, qəsəbə və kənd ərazi nümayəndələri, icra hakimiyyəti başçısının aparatı, bələdiyyələr və sahibkarlar tərəfindən Azərbaycan Respublikası Silahlı Qüvvələrin yardım fonduna 51 min manat vəsaitin köçürülməsi təmin edilmişdir.\nRayonun gələcək sosial-iqtisadi inkişafı, tikinti-quruculuq və abadlıq işlərinin davam etdirilməsi məqsədilə daha vacib olan məsələlər gündəmdədir. Rayonun əlverişli təbii şəraiti, aparılan tikinti-quruculuq işləri, hər cür şəraiti olan müasir park-bulvar kompleksinin tikintisi və yaradılmış yol infrastrukturu turizmin inkişafına geniş imkanlar açır. Ona görə də iş adamlarının bu sektora diqqət ayırmaları və investisiya yatırmaları qarşıda duran vacib məsələlərdəndir.\nMöhtərəm Prezidentimiz İlham Əliyev cənablarının sahibkarlar və iş adamları üçün yaratdığı əlverişli şəraitdən səmərəli istifadə etməli, rayonda sitrusçuluq, çayçılıq, tərəvəzçilik, çəltikçilik və yerli iqlim şəraitinə uyğun digər məhsulların istehsalını artırmalıyıq.\nÖlkə rəhbərinin tapşırığına uyğun olaraq hazırda rayonda fermer və sahibkarlara məşğul olduqları sahələrin daha da inkişaf etdirilməsi üçün hər cür şərait yaradılmışdır. Kənd təsərrüfatının inkişafı ilə əlaqədar ayrı-ayrı ərazilərdə istifadəsiz qalmış torpaqların tamamilə əkilməsi barədə tapşırıqların verilməsinə, hər cür köməkliyin göstərilməsinə baxmayaraq rayonun bir çox kəndlərində istifadəsiz torpaq sahələri hələ də qalmaqdadır.\nİnzibati ərazi dairəsi üzrə nümayəndələr, bələdiyyələr və digər aidiyyəti qurumlar bu məsələ ilə ciddi məşğul olmaqla, əhali ilə maariflənmə izahat işləri aparmalı, təbliğatı gücləndirməlidirlər.\nRayon İcra hakimiyyəti Azərbaycan Respublikası Prezidenti cənab İlham Əliyevin tövsiyə və tapşırıqlarından irəli gələn vəzifələrin həyata keçirilməsi üçün bütün imkanlardan maksimum istifadə edəcək, əhalinin maddi rifah halının, məişət şəraitinin və güzəranının gündən-günə yaxşılaşdırılması, rayonumuzun hərtərəfli inkişafı üçün vacib olan bütün tədbirləri görəcək, qarşıya qoyulan vəzifələrin yerinə yetirilməsi istiqamətində var qüvvəsini səfərbər edəcəkdir.\nMəruzə ətrafında rayon Dövlət Aqrar İnkişaf Mərkəzinin müdir müavini Tağı Şirinov, Telekommunikasiya qovşağının rəisi Rəsul Nəsirov, Təhsil şöbəsinin müdiri Rəşad Həsənov çıxış etmişlər.\nŞura iclasında Azərbaycan Respublikası Prezidenti Administrasiyasının məsul işçisi Dəyanət Abdullayev nitqində 2018-ci ilin doqquz ayında Respublikada aparılan genişmiqyaslı işlərdən danışmış, ölkənin daxili və xarici siyasəti, yüksək iqtisadi inkişafı barədə iştirakçıları məlumatlandırmışdır.\nŞura iclasına yekun vuran rayon İcra hakimiyyətinin başçısı Qəzənfər Ağayev qeyd etmişdir ki, nə qədər uğurlarımız olsa da, görüləsi işlər də çoxdur.\nRayonumuzun hərtərəfli inkişafı, quruculuq-abadlıq işləri, dəniz sahilində salınmış park-bulvarın ərazisinin genişləndirilməsi, burada yaradılan yüksək şərait, yol infrastrukturunun yaxşılaşdırılması turizm imkanları geniş olan rayonumuza gələn turistlərin sayında yüksək artımla müşahidə olunur. Ona görə də turizm infrastrukturunu inkişaf etdirmək məqsədi ilə daha səmərəli tədbirlərin həyata keçirilməsinə çalışmalıyıq.\nQarşıda duran vəzifələrin icrası ilə əlaqədar tövsiyə və tapşırıqlarını verən icra başçısı doqquz ayda görülən işlərin nəticələrinə əsasən 2018-ci ilin ölkəmiz və rayonumuz üçün yüksək inkişaf və tərqqi ili olacağına əmin olduğunu bildirmiş, bu işdə hamıya müvəffəqiyyətlər arzulamışdır.


Musa İsmayılovdan, Yevlax, Azərbaycan\nSizin bir nənə, ana, bacı, övlad kimi xalqa müraciətiniz biz sadə iş adamlarını daha da ruhlandırdı. Dünyada tüğyan edən pandemiya ilə əlaqədar müraciətlərinizə görə Yevlax şəhərində yerləşən və cənab Prezidentimizin sahibkarlara böyük qayğısı sayəsində fəaliyyət göstərən “Laçın-2012” Məhdud Məsuliyyətli Cəmiyyətinin kollektivi adından Sizə minnətdarlığımızı bildiririk.\nMöhtərəm cənab Prezidentimizin və Sizin xalqımızın sağlamlığının qorunması və rifahının yaxşılaşdırılması üçün gördüyünüz tədbirlər, verdiyiniz tapşırıqlar, etdiyiniz maddi və mənəvi kömək ölkəmizdə pandemiyanın geniş yayılmasının qarşısını aldı. Əminik ki, Sizin rəhbərliyinizlə xalqımız bu bəladan tamamilə xilas olacaq və insanlar əvvəlki işgüzar fəaliyyətlərinə qayıdacaqlar.\nHörmətli Mehriban xanım, biz də hər bir vətəndaşa göstərdiyiniz qayğınızı dəstəkləyir, Sizə dərin minnətdarlığımızı bildiririk. Uca Allahdan Sizə və ailənizə cansağlığı, işlərinizdə uğurlar arzu edirik.\n“Laçın-2012” MMC-nin kollektivi adından hörmətlə,\nİsmayılov Musa Laçın oğlu.


Bank hesablarını qarət edən şəxs saxlanılıb Ayna.az\nBank hesablarını qarət edən şəxs saxlanılıb\nOğurluğu törətməkdə şübhəli bilinən Masallı rayon sakini Y.Həsənov saxlanılıb\nLerik rayon sakinlərinin bank hesabından pul oğurlayan şəxs saxlanılıb. AYNA-ya bu barədə Daxili İşlər Nazirliyindən məlumat verilib.\nMəlumata görə, Lənkəran Şəhər-Rayon Polis Şöbəsinə müraciət edən Lerik rayon sakini G.Qəmbərova ötən ilin iyul ayında şəhər ərazisindəki bankomatların birindən 400 manat pulunun bank hesabından çıxarılaraq oğurlandığını bildirib.\nKeçirilmiş əməliyyat-axtarış tədbirləri nəticəsində oğurluğu törətməkdə şübhəli bilinən Masallı rayon sakini Y.Həsənov saxlanılıb.\nAparılan tədbirlərlə onun ötən ilin noyabr ayında Lerik rayon sakini C.Nuriyevin 261 manatını bank hesabından çıxararaq oğurlaması da müəyyən edilib.\nMüəllif: Ayna.az 6 Yanvar 2020 19:10\n6 Yanvar 19:10 Xəbərlər


Azyaşlılar Bakının bir hissəsini işıqsız qoydu - Video - MINVAL.INFO\nMinval.info Oxu.Az-a istinadən xəbər verir ki, hadisəyə səbəb quru otun yandırılması olub. Nəticədə bir neçə elektrik kabeli yanıb.\nHadisə zamanı baş verən yüngül partlayış insanları təşvişə salıb.\nHadisə şahidlərinin sözlərinə görə, quru otu uşaqlar yandırıb. Yanğın nəticəsində Gəncə prospektindəki bir neçə məhəllə işıqsız qalıb. Hadisə yerinə Fövqəladə Hallar Nazirliyinin və “Azərişıq” ASC-nin əməkdaşları cəlb olunub. Elektrik enerjisinin bərpa olunacağı vaxt məlum deyil.\nTarix: 2019/09/14 18:06


Pomidor Grotto: fotoşəkilləri ilə bağbanların müxtəlifliyinin, becərilməsinin və rəyinin təsviri və xüsusiyyətləri - Həm də - 2021\nGrotto pomidor növünün təsviri, xüsusiyyətləri və qayğısı\nGrotto pomidor növü 1994-cü ildə rus yetişdiriciləri tərəfindən hazırlanmışdır. Kompakt bir ölçüsü ilə xarakterizə olunur, kolun hündürlüyü 40 sm-dən çox deyil.Bunun sayəsində balkonda asanlıqla yetişdirilə bilər ki, bu da öz bağ evləri olmayan şəhər sakinlərinə onu əkməyə imkan verir. Bitkinin həcmi də kiçikdir, budaqları və yarpaqları böyükdür.\nPomidor Grotto açıq sahədə becərilməsi üçün nəzərdə tutulub, lakin istixanalarda və istixanalarda əkilməsinə heç bir şey mane olmur. Bu sortu əkənlər orada məhsulun daha erkən veriləcəyini və meyvə müddətinin bölgədən asılı olaraq sentyabr-oktyabr aylarına qədər davam edəcəyini söyləyirlər. Çeşid erkən yetişmə sayılır, toxum əkməkdən etibarən 110-120 gündən sonra məhsul yığmağa başlaya bilərsiniz.\nXüsusi qayğı tələb olunmur, kolların aşağı hündürlüyü səbəbindən bir paltar lazım deyil.\nÇiçəklər sadə, balaca, sapı qələmlə ifadə edilmişdir. İlk çiçəklənmə 6-7 yarpaqdan yuxarıda meydana gəlir, sonra qalanları xaotik bir şəkildə izləyir.\nMeyvələrin təsviri belədir: pomidor dəyirmi və ya oval şəklində, səthi hamar, rəngi parlaq qırmızıdır. Yetişməmiş pomidor yaşıl rəngdədir, sapda qaralma olur. Onların çəkisi təxminən 50 qramdır, kvadrat metrə görə gəlir 3,5 ilə 5 kq arasındadır. Pomidorun dadı şirin və turşdur, dadı yaxşıdır. Çeşid universaldır, turşu, təzə istehlak, salat və ya meyvə suyu hazırlamaq üçün əlverişlidir. Meyvələr məhsuldan sonra yetişməyə meyllidir. Ancaq kolda sakitcə də olgunlaşırlar.\nBu növ aşağıdakı xəstəliklərə həssasdır:\nqara bakterial ləkə;\nyüngül çürük meydana gəlməsi.\nBu xüsusiyyət güvən və bu pomidor çeşidini bağınızda böyütməyə çalışmaq istəyi yaradır.\nBağbanlar bu pomidoru həm açıq sahədə, həm də istixanada böyüdülər. Grottonun xarakterik bir xüsusiyyəti məhdud böyümə sayılır. İlk meyvələr göründükdən sonra kök böyüməyi dayandırır və bitkinin bütün enerjisi meyvələri qidalandırmağa yönəldilir. Çeşid 5-7 meyvə dalını təşkil edir.\nYığılan məhsulun xəyal qırıqlığına uğramaması üçün bitkiyə düzgün qulluq etmək lazımdır. Qulluq aşağıdakı fəaliyyətləri əhatə edir:\nGrasshopping - kolu lazımsız tumurcuqlardan təmizləmək lazımdır, meyvə vermirlər, ancaq qida qəbul edirlər. Bitkini faydasız budaqlarla həddindən artıq yükləmək pomidorların böyüməsini yavaşlatacaqdır.\nJartiyer - kiçik böyüməsinə baxmayaraq, bitki hələ də bir prosedura ehtiyac duyur, sapı bağlamaq sabitliyini təmin edir, beləliklə meyvələr yerə toxunmadan dayandırılacaqdır.\nSürətli olgunlaşması sayəsində Grotto pomidor çeşidi hətta şimal bölgələrdə böyümək üçün uyğundur.\nAşağı böyüyən növlər birbaşa yerə oturmur, fidan üçün əkmək lazımdır, əks halda bitkinin böyüməsi yavaşlayacaq və məhsul yalnız yay sonunda yığıla bilər. Mart ayında əkmək tövsiyə olunur, bu vaxt kol daha intensiv böyüməyə başlayır, çünki günəş onları daha uzun müddət işıqlandırır. İlk fırçaların meydana gəlməsi aprel ayının sonlarında - mayın əvvəllərində görülə bilər.\nƏkmədən əvvəl pomidorlar yeni bir yerə tez uyğunlaşmaları üçün sərtləşdirilməlidir. Artıq ilk tumurcuqların görünüşü ilə istilik 16-18 dərəcəyə endirilməlidir. Otaq havalandırılmalıdır və may ayının sonundan etibarən onları bütün günü çöldə apara bilərsiniz.\nBundan əlavə, fidanları ixtisaslaşmış mağazalarda tapıla bilən xüsusi məhsullarla bəsləmək lazımdır. Torpağın nəm miqdarı orta olmalıdır, çox su bitkinin köklərini çürüyəcəkdir.\nTorpaq periyodik olaraq gevşetilməlidir və kök böyüməkdə güclü şəkildə uzanarsa, daha sabitləşməsi üçün bükülə bilər.\nYaz sakinlərinin bu çeşidlə bağlı rəyləri müsbətdir, bir çoxları lazımi qayğı ilə yüksək məhsul verdiyini və meyvələrin iyun ayından mövsümün sonuna qədər davam etdiyini söyləyirlər.\nMarina: Keçən il ilk dəfə qrotto əkdim, pomidorun dadını 4-ə, şəkərdən daha çox turşuluğa görə qiymətləndirdim, məhsuldan məmnun oldum, təxminən 10 kq yığdığım kiçik bir sahədən.\nVideoya baxın: Pomidor üçün ən yaxşı qida. (Iyun 2021).\nCopyright 2021 \_ Bağbanlar üçün bağçılıq haqqında \_ Grotto pomidor növünün təsviri, xüsusiyyətləri və qayğısı


Azərbaycanda kənd turizminin perspektivi böyükdür\n27 sentyabr Beynəlxalq Turizm Günüdür\nBöyük turizm potensialına malik olan ölkəmizdə bu sahə 2001-ci ildən başlayaraq sürətli inkişaf yolundadır. Müstəqil respublikamız həmin ilin sentyabrında Ümumdünya Turizm Təşkilatına tamhüquqlu üzv qəbul olunmuşdur. "Azərbaycan Respublikasında 2002-2005-ci illərdə turizmin inkişafına dair Dövlət Proqramı" ümummilli lider tərəfindən təsdiq edildikdən sonra ölkəmizdə turizm sektorunun inkişafı üçün münbit şərait yaradılmış, beynəlxalq turizm bazarına inteqrasiyanın əsası qoyulmuşdur. 2002-ci ildən başlayaraq hər il Azərbaycanda beynəlxalq turizm sərgisi təşkil olunmaqla, həm də ölkəmiz dünyada baş tutan belə mötəbər tədbirlərdə iştirak edir.\nStatistik rəqəmlər də son 8 ildə respublikamızda turizmin inkişaf tendensiyasını göstərir. 2002-ci ildə paytaxtda və bölgələrdə fəaliyyət göstərən mehmanxana və bu tipli müəssisələrin sayı 4 dəfə artaraq 370-ə çatmışdır. Bu obyektlərdə ümumi yerlərin sayı da 2002-ci illə müqayisədə təxminən 3 dəfə çoxalmışdır. Bu istiqamətdə işlər davam edir, belə ki, 50-ə yaxın bu cür obyektin tikintisi aparılır.\nBunun sayəsində Azərbaycana gələn turistlərin sayı ilbəil artmış, ölkədə fəaliyyət göstərən turizm şirkətlərinin şəbəkəsi genişlənmişdir. Hazırda 123 turizm şirkəti lisenziya əsasında işləyir. Bu sahənin ixtisaslı kadrlarla təmin olunması da diqqət mərkəzindədir. 2006-cı ildə Mədəniyyət və Turizm Nazirliyinin nəzdində Azərbaycan Turizm institutu yaradılmış və bu il ali məktəbin məzunlarının ilk buraxılışı olmuşdur.\nSahənin inkişafına diqqət yetirən Azərbaycan Prezidenti cənab İlham Əliyev bu ilin aprel ayında "Azərbaycan Respublikasında 2010-2014-cü illərdə turizmin inkişafına dair Dövlət Proqramı"nı təsdiq etmişdir. Sözsüz ki, bu proqram turizmin ölkə iqtisadiyyatının qeyri-neft sektorunda aparıcı sahələrdən birinə çevrilməsini sürətləndirəcəkdir. Onu da qeyd edək ki, Dövlət Proqramında kənd turizminin (yaşıl turizm) inkişaf etdirilməsi və perspektivləri də ön plana çəkilmişdir.\nMədəniyyət və Turizm Nazirliyinin turizm şöbəsindən verilən məlumata görə, son illər dövlət səviyyəsində daxili turizmə yönəlmiş tədbirlər bu sahənin intensiv surətdə inkişafına imkan yaradır. Hazırda əyalətlərdə müasir tələblərə uyğun mehmanxanalar, kottec kompleksləri, digər istirahət mərkəzləri tikilib turistlərin istifadəsinə verilir. Lakin ölkəmizin iri sənaye mərkəzlərindən və xaricdən gələn insanlarda təbii kənd evində yaşayıb istirahət etmək arzusu var. Belə turistlər kənd həyatını dadmaqla yanaşı müvafiq səviyyədə xidmətin olmasını da istəyir.\nTuristlərin istəyinə uyğun şəraitin yaradılması, onlara müvafiq xidmətin göstərilməsi müəyyən xərclər tələb edir. Əlbəttə, bu xərclər yaxın gələcəkdə artıqlaması ilə ev sahibinə qayıdacaq-dır. Belə ki, kənd evinin sahibi turistlərə hər cür rahatlığı olan ev (evin bir hissəsini, 1-2 otaq və ya bütünlüklə ev) və yemək (turistlərin istəyi ilə) təqdim etməklə bərabər, onlara bələdçilik, tərcüməçilik, nəqliyyat xidməti göstərmək, ev heyvanları və quşları bəsləmək üçün qısamüddətli imkan yaratmaqla əlavə xidmət haqqı əldə edə bilər.\nƏyalətlərdə kənd turizminin (yaşıl turizmin) inkişaf etdirilməsində kənd əhalisinə yardımçı olmaq, onları müəyyən stereotiplərdən uzaqlaşdırmaq üçün yerli TV və mətbuatda çıxışlar etmək, insanlarla birbaşa ünsiyyətdə kənd yaşıl turizminin onlara və yaşadıqları ərazilərə maddi və ekoloji cəhətdən xeyirli olmasını mütəmadi izah etmək gərəkdir.\nRespublikamızın Lənkəran, Astara, Masallı, Yardımlı, habelə Qəbələ və Göygöl rayonlarında 2006-2008-ci illərdə fərdi surətdə turizmə və turistlərə olan münasibət sorğusu keçirilmişdir. Sorğuda kənd əhalisində turizmə olan münasibət müsbət olduğu və turistlərin kənd evlərində qalmaqları üçün heç bir etirazları olmadığı bəlli olmuşdur. Turistləri kənd evlərində kortəbii yerləşdirmək düzgün olmazdı. Bu səbəbdən kənd ev sahibləri və onların ailə üzvləri turistlərə müvafiq xidmətlərin göstərilməsinə hazır olmalıdırlar. Bunun üçün isə kənd sakinlərinə elementar turizm təhsilinin keçilməsinə, daha doğrusu, maarifləndirməyə böyük ehtiyac vardır. Turistlərin qəbulu, onların evlərdə yerləşdirilməsi, yataq dəstləri ilə təminatı, qida ilə təmin edilməsi, eyni zamanda, ətraf ərazi, yerli adət-ənənələr barədə məlumatların düzgün çatdırılması, onlara əlavə xidmətlərin (nəqliyyat, bələdçilik, tərcüməçilik, ovçuluq və s.) göstərilməsi, həyətyanı təsərrüfatda sərbəst hərəkət etmələrinə şərait yaradılması, fiziki və əmlak təhlükəsizliyinin təmin edilməsi qaydaları barədə təlimlər keçirilməlidir.\nKənd yaşıl turizminin Azərbaycanda sürətli inkişaf etdirilməsi üçün əsas maneə sanitariya qovşaqlarının pis halda olmasıdır. Turistləri qəbul etmək istəyən evlərdə sanitariya qovşaqları və mətbəxlərin müvafiq səviyyədə təmir olunması üçün kiçik kreditlərin verilməsi əsas yer tutur. Bu cür kreditlər 3-5 il müddətinə verilə bilər. Turistləri qəbul etmək arzusunda olan evlərə kredit ayrıldığı halda qısa müddət ərzində təmir-bərpa işlərini yerinə yetirmək olar. Paralel olaraq kənd əhalisi arasında kənd yaşıl turizmi barədə maarifləndirmə işinin aparılması, turizm marşrutlarının hazırlanması mühüm əhəmiyyət kəsb edir.\nÖlkədə 4253 kənd yaşayış məntəqəsi vardır ki, bunun da böyük əksəriyyəti yaşıllıqlar qoynunda və ya dağlıq ərazilərdə yerləşir. Bu baxımdan qeyd etmək alar ki, Azərbaycanda kənd yaşıl turizminin inkişaf etdirilməsi üçün potensial vardır.\nAzərbaycan Respublikasında turizm sektorunun davamlı inkişafını təmin etmək və turizmin ölkə iqtisadiyyatının aparıcı sahələrindən birinə çevrilməsinə nail olmaq məqsədilə ölkə prezidentinin 6 aprel 2010-u il tarixli müvafiq sərəncamı ilə təsdiq olunmuş Azərbaycan Respublikasında 2010-2014-cü illərdə turizmin inkişafına dair dövlət Proqramı"nın 2.3.8 bəndində kənd, idman, ai-ləvi, xüsusi maraq kəsb edən və digər turizm növlərinin inkişafına dair tədbirlər həyata keçirilməsi qeyd olunur.\nQeyd olunan bəndin icrası ilə əlaqədar Mədəniyyət və Turizm Nazirliyi tərəfindən müvafiq ictimai birliklər və turizm şirkətləri ilə görüş keçirilmiş yə ilkin mərhələdə kənd turizminin inkişafına dair layihələrin həyata keçirilməsi təklif olunmuşdur.\nKənd turizmi layihəsinin icrasının Türkiyənin TİKA və Almaniyanın GTZ təşkilatı ilə birgə həyata keçirilməsi nəzərdə tutulub.\nQlobal iqtisadi böhrana baxmayaraq, ölkə daxilində bir çox sahədə baş verən bariz inkişaf hər gün davam edir. Bu vəziyyət turizm sektoru nümayəndələri üçün də son dərəcə sevindiricidir. Müasir dünyada inkişaf etmiş və inkişaf etməkdə olan ölkələrin iqtisadiyyatlarına çox ciddi təkan verən, ictimai və mədəni dəyərləri qlobal potensiala çevirən, "bacasız sənaye" olaraq adlandırılan turizm sektoru Azərbaycanın inkişaf prosesində çox mühüm rol oynamaqdadır. İstər qısa, istərsə də uzun müddətdə turizm Azərbaycan üçün son dərəcə böyük əhəmiyyətə malikdir. Bu inkişaf prosesində turizmin böyüməsi üçün lazımi infrastruktur və insan əməyinin qənaətbəxş səviyyəyə çatdırılmasında həm investorlara, həm də turizm idarəçilərinin üzərinə çox böyük məsuliyyət düşür.\nRespublika.- 2010.- 25 sentyabr.- S. 7.


Türkiyə ABŞ-ın çəkdiyi "qırmızı xətti" keçərsə...\n20:00 06.03.2018 (Yenilənib 09:55 07.03.2018) Qısa URL\nMenbiç Birləşmiş Ştatlar üçün strateji nöqtədir\nBAKI, 6 mart — Sputnik. Türkiyə Xarici İşlər Nazirliyinin (XİN) rəsmi nümayəndəsi Hami Aksoy, ABŞ Müdafiə Nazirliyinin (Pentaqon) mətbuat katibi Robert Menninqin "İŞİD-lə mübarizə apardıqları müddətdə PYD-ni dəstəkləməyə davam edəcəyik" açıqlamasına cavab verib. Aksoy açıqlamaya cavab olaraq "Pentaqon axmaqlamağa davam edib" deyə bildirib.\nO, ABŞ ilə formalaşdırılan işçi qrupunun 8-9 martda yığışacağını qeyd edərək, bu sözləri deyib: "ABŞ-dan gözləntilərimiz daha real addımlar atması, sözlərini yerinə yetirməsidir. İclasda PYD/YPG-yə verilən silahlar məsələsi müzakirə olunacaq. Silahların təhvil verilməsini gözləyirik".\nH.Aksoy aprel ayında Türkiyə, Rusiya və İran prezidentlərinin bir araya gələrək Suriya məsələsini müzakirə edəcəyini də əlavə edib. Prezident Ərdoğan isə Menbiçə qədər gedəcəklərini bildirib, hətta ABŞ əsgərlərinin olduğu bölgəni vura biləcəklərini bəyan edib.\nLakin burada incə bir məqam mövcuddur. Vaşinqton siyasi dairələrində uzun müddətdir ki, "Azad Kürdüstan"ın yaradılması ssenarisinin mövcudluğu barədə danışırlar. Türkiyə isə, məntiqə uyğun olaraq, bu cür təşəbbüslərə qarşı çıxır və ABŞ-dan da bu fikirdən geri dönməsini tələb etmək niyyətindədir. Ankara yalnız hərbi mövcudluğu ilə bu plana qarşı çıxa bilər. Türkiyə hazırda regionda və dünyada tarazlıq axtarışındadır.\nSiyasi araşdırmaçılar hesab edirlər ki, Afrini terrorçulardan təmizləmək vacibdir. Lakin Ankara Afrindən sonra Membiçi, daha sonra isə Hasekəni, Qəndili hədəf seçə bilər. Lakin Membiçə qoşun yeritmək ABŞ-la hərbi qarşıdurma anlamına gəlir. Elə Vaşinqtonun da ehtiyat etdiyi məsələlərdən biri Ankaranın Afrindən sonra Menbiçdə mümkün əməliyyat keçirməsi ehtimalıdır.\nMəsələ ondadır ki, Menbiçdə ABŞ bazası və hərbçiləri var. ABŞ ordusunun komandanlığı Menbiçdəki PYD qüvvələrinə xəbərdarlıq edib ki, Afrindəki döyüşlərə qatılmasınlar. Əgər Afrində döyüşlərə qatılsalar, onlara verilən dəstək dayandırılacaq. Vaşinqton bununla həm Ankaranın Membiç əməliyyatının qarşısını almağa çalışır, həm də həmin qüvvələrin Afrinə yardımını pərdələyir.\nVaşinqon bəyan edir ki, Türkiyənin Menbiçdə həyata keçirmək istədiyi əməliyyat Suriyada silahlı toqquşmanı alovlandıra bilər. Menbiç Birləşmiş Ştatlar üçün də strateji nöqtədir. Bu baxımdan, Ankara Menbiçdə hərbi əməliyyatlara gerçəkdən başlamaq niyyətindədirsə, öncə ciddi şəkildə düşünməlidir…\nTürkiyəni qarışdıracaq sensasiyalı açıqlama\nHami Aksoy, Membiç, Afrin, FETÖ, YPG, PYD, Pentaqon, Suriya, Ankara, Vaşinqton, Türkiyə, ABŞ, terror, prezident


Nadir İnstaqram səhifəsini bağladı » BakuNews.Az\nTarix:16-08-2016, 12:41 Baxış Sayı:384\nİzləyicilərini təhqir edən müğənni hələ də qınaq hədəfindədirBakunews.az xəbər verir ki, günlərdir izləyicilərini təhqir etməsi ilə gündəm yaradan Nadir Qafarzadə İnstaqram səhifəsinə girişi məhdudlaşdırıb.202 min izləyicisi olan müğənninin bu addımı atmasına səbəb ona yazılan irad və tənqidləri görmək istəməməsidir. Ailəsi ilə birlikdə Antalyada dincələn N.Qafarzadə sildiyi fotosunu bu cümlələri yazaraq paylaşmışdı: “Bütün Azərbaycana salamlar! Məni sevənləri Allah saxlasın, sevməyənlər isə onsuz da savadsız, zövqsüz, cahillərdir! Onların sevgisi də özləri kimi “kalitəsiz”dir. Çünki mənim varlığım onları narahat edir. Mən Allahın mübarək və sevimli bəndəsiyəm. Səhifəmə daxil olub, təhqir və söyüş yazanlar, yazdıqlarınız özünüzə, ananıza, bacınıza və bütün nəslinizə... İndi ürəkli oğlan nə isə yazsın, amma telefon nömrəsi də qoysun!”.Müğənninin bu paylaşımı sosial media istifadəçiləri tərəfindən sərt tənqid olunmaqdadır. Hətta Akademik Milli Dram Teatrının tanınmış aktyoru, Xalq artisti Ramiz Məlik öz şəxsi “Facebook” hesabında Nadirin harınladığını yazaraq onu sərt tənqid edib. Virtual qınağa tuş gələn Qafarzadənin səhifəsində ən son status görünür:“Allah bizi paxıl və içi qurdlu adamlardan qorusun. Kim bizə nə arzu edirsə, biz ona 10 qatını arzu edirik. Kim bizə nə deyirsə, 10 qatı özünə qayıdır. Ağıllı, savadlı və zövqlü dostlarım, nə yaxşı ki, bu həyatda sizin kimilər var.Yoxsa bəzi araqarışdıran, sözbaz, evyıxan, avam adamların içində batıb gedərdik. Allah Azərbaycan xalqını belələrindən qorusun! Bura təhqir və söyüş yazanlar, öz doğmalarınıza gedir o sözlər!!!”.


'Bandotdel'in Mingəçevirdə həbs etdiyi şəxs yüksək vəzifəli məmur imiş - FOTO/VİDEO\n"Bandotdel"in Mingəçevirdə həbs etdiyi şəxs yüksək vəzifəli məmur imiş - FOTO/VİDEO\n24 dek 2019, 19:17\nYeniavaz.com unikal.org-a istinadən xəbər verir ki, Mingəçevir şəhər Maliyyə İdarəsinin rəisi Samir Məmmədov sözügedən əmələ görə Daxili İşlər Nazirliyinin Baş Mütəşəkkil Cinayətkarlıqla Mübarizə İdarəsinin əməkdaşları tərəfindən saxlanılıb. Onun barəsində cinayət işi açılıb. S.Məmmədov bu məsələdən sonra Mingəçevir şəhər Maliyyə İdarəsinin rəisi vəzifəsindən azad edilib.\nQeyd edək ki, Daxili İşlər Nazirliyinin Baş Mütəşəkkil Cinayətkarlıqla Mübarizə İdarəsinə Mingəçevir şəhərində yerləşən “Sübhan” aptekində psixotrop tərkibli dərmanların satılması barədə əməliyyat məlumatı daxil olub. Polis əməkdaşlarının keçirdikləri tədbir nəticəsində həmin aptek nəzarətə götürülüb və qeyd edilən obyektdə psixotrop tərkibli dərmanlarının satışının həyata keçirildiyi təsdiqini tapıb. Əməliyyat zamanı aptekdə satıcı işləyən Mingəçevir şəhər sakini Rəşad Abduləzimov və aptekin sahibi Ağdam sakini Samir Məmmədov saxlanılıblar.


Şərqi Avropada kimlərin maaşı gecikir – Qərb mediası\n2022, 25 May, çərşənbə, Bakı vaxtı 15:01\nMacarıstanda hökumətə qarşı etiraz, 20 dekabr, 2018-ci il\nÖtən həftə minlərlə macarıstanlı yeni əmək qanunlarına etiraz olaraq küçələrə çıxdı. Yeni qanunlar şirkətlərə icazə verir ki, işçilərindən ildə 400 saat əlavə işləməyi tələb etsinlər, üstəlik, onların maaşlarını üç ilədək gecikdirsinlər. Əməkhaqqını üç il gözləməyi təsəvvürə gətirmək belə çətindir. Ancaq “Gallup” sorğu mərkəzi üzə çıxarıb ki, Şərqi Avropada, eləcə də keçmiş sovet məkanında maaşların gecikməsi elə də qeyri-adi hal sayılmır.\nMərkəzin ötən il 29 ölkədə keçirdiyi sorğuda hər yeddi fəhlədən biri (14%) deyib ki, ötən ay gördükləri işə görə pulu gec alıblar. Yarımştat işləyənlər tamtştatlı işçilərə nisbətən belə durumla daha çox üzləşiblər: yarımştat çalışanların 22, tamştatlıların isə 14 faizi bu problemi dilə gətirib.\n“Gallup” maaşların ən çox keçmiş sovet ölkələrində (16%) və Avropa Birliyinin üzvü olmayan ölkələrdə gecikdirildiyini qeyd edir. Amma Macarıstanda yaranmış durum elə AB üzvlərinin də bundan sığortalanmadığını göstərir. Şərqi Avropada hər 10 fəhlədən biri (11%) ötən ay başına belə bir iş gəldiyini söyləyib.\nHər bir regionda yarımştat salışanlar tamştatlılara nisbətən daha çox əməkhaqqı gecikməsiylə üzləşdiklərini qeyd ediblər. Amma bu, AB üzvü olmayan ölkələrdə daha qabarıqdır.\nKişilər də bu mənada qadınlardan fərqlənir. Kişi fəhlələrin 17, qadınların isə 12 faizinin maaşı gecikdirilib.\nTəhsilin də rolu az deyil. Kollec dərəcəsi, yaxud ali təhsillilər, yəni daha çox qazananlar maaşlarını ibtidai təhsillilərə baxanda vaxtında alırlar.\nFacebook qalmaqalı kapitalizmlə bağlıdır\n“The New York Times” bu yaxınlarda yazıb ki, Facebook şirkətinin rəhbəri Mark Zuckerberg tərəfdaşları olan Netflix, Amazon və Spotify şirkətlərinə istifadəçilərinin şəxsi kommunikasiyasına çıxış verib. Facebook-un tərəfdaşları istifadəçilərin şəxsi mesajlarını oxuya, poza biliblər, bəziləri istifadəçilərin dostlarına, onların barəsində məlumatlara çıxış əldə ediblər. Bəzi hallarda, tərəfdaşların iddiasına görə, onlar data axınının içində olduqlarını beıə bilməyiblər.\n“The Washington Post” qəzetində Jacob Silverman yazır ki, bu informasiya nəzarət iqtisadiyyatına, “nəzarət kapitalizmi”nin iqtisadi məntiqinə gərəkən nəfəsliyi açır. “Data ticarətinin nüfuz və hakimiyyət mübadiləsi olduğunu görməyə başlayırıq. Şirkətlərin heyrətamiz informasiya iştahından agah oluruq, onlar üçün bütün informasiya potensial faydalıdır. Hətta Ford kimi avtomobil istehsalçıları belə müştərilərin datasını avtomobil satışı islə yanaşı böyük gəlir mənbəyi sayır. Başqa sözlə, Times-ın yazdığı təkcə Facebook-a aid deyil: bu gün iştirakçısı olduğumuz iqtisadi sistemə qarşı bütövlükdə ittihamnamədir”, – müəllif yazır, ancaq bunun heç də Facebook-a bəraət qazandırmadığını qeyd edir.\n“Son məlumatın şirkət üçün ağır hüquqi fəsadları ola bilər, özəlliklə də ona görə ki, o, Federal Ticarət Komissiyasıyla razılaşma əsasında fəaliyyət göstərir, istifadəçilərin gizliliyinə təminat verib... Bu razılaşmaya sayqıyla yanaşılmasına elə bir dəlil yoxdur... Kim pul verirsə, Facebook ona istifadəçilərə çıxış verir. Ola bilsin ki, Facebook istifadəçilərə dair məlumatı birbaşa satmır, ancaq kənar şirkətlərə istifadəçilər barədə informasiya toplamağa şərait yaradır. Bu eyni anlama gəlir və sözügedən razılaşmalar istifadəçilərdən gizlədilib”, – məqalədə deyilir.\nÖzbəkistan model dünyəvi müsəlman ölkəsinə çevrilə bilərmi\nDekabrın 11-də Özbəkistan 2006-cı ildən bəri ilk dəfə olaraq ABŞ Dövlət departamenti tərəfindən din azadlığının məhdudlaşdırıldığı, xüsusi narahatlıq doğuran ölkə sayılmadı. Birləşmiş Ştatlar Özbəkistanın bu siyahıdan çıxarılmasını ölkənin gerçəkləşdirdiyi “əsaslı dəyişikliklər”lə izah ediblər.\n“The Diplomat” portalında Catherine Putz yazır ki, 2006-cı ildə sözügedən siyahıya salınmaq Daşkəndin müxtəlif reytinqlərdəki mövqeyinə və nüfuzuna, eləcə də ticarət, beynəlxalq sərmayə və turizm sahələrinə dolayısı ilə təsirini göstərib.\nÖzbəkistan dünyəvi, müsəlman ölkəsi modeli olmağa çalışır. Ölkənin ABŞ-dakı səfiri Javlon Vakhabov deyir ki, bu “yeni Özbəkistan” bir sıra çətinlikləri yoluna qoymaq istəyir, keçmişin təcrübəsini bir kənara atmağı, mülki hüquqları, özəlliklə din azadlığını qorumağı hədəfləyir.\nMüəllif irəliləyin olduğunu qeyd etsə də, əngəllərin də qaldığını vurğulayır. Məsələn, qeydiyyata alınmamış dini qruplara ara-sıra reydlər həyata keçirilir.\nDaşkənddə məscidlərin birində işləmiş Fazliddin Parpiyev bu yaxınlardan ölkədən çıxıb. O, Facebook-da yazıb ki, prokurorluğa çağrılıb və özünü Özbəkistanda daha təhlükəsiz hesab etməyib. Parpiyev sentyabrda Özbəkistan Müsəlmanları İdarəsindəki vəzifəsindən çıxarılıb, çünki hökumətin məktəblərdə hicabı yasaqlamasını tənqid etmişdi. Sosial mediada bu qadağaya qarı çıxan bir neçə mühafizəkar bloqqer qısa müddətə saxlanıb. Özbəkistanlı yazar Umida Hashimova-nın fikrincə, “Özbəkistan hökumətinin qarşısında duran problemlər aydındır: ölkənin müsəlman irsiylə dünyəvi status kvo arasında balansı qoruyub saxlamağa çalışır”.


“Vətən müharibəsindəki qələbəmizi hansısa dini-siyasi rəhbərin adı ilə bağlamaq…” – Zəlimxan Məmmədli – Yenicag.Az\nAna Səhifə Hərbi “Vətən müharibəsindəki qələbəmizi hansısa dini-siyasi rəhbərin adı ilə bağlamaq…” – Zəlimxan Məmmədli\n“Vətən müharibəsindəki qələbəmizi hansısa dini-siyasi rəhbərin adı ilə bağlamaq...” - Zəlimxan Məmmədli\nYeni Çağ Media Qrupu – İyul 22, 2021 - 16:15\n“Öz torpaqlarını işğaldan azad etməyə qalxan xalqımıza, əsgərimizə Allah yar oldu”.\nBu fikirləri Yenicag.az-a açıqlamasında İranın 44 günlük Vətən Müharibəsində Azərbaycana dəstək verməsi haqda iddialara münasibət bildirən “Borçalı” İctimai Birliyinin sədri Zəlimxan Məmmədli deyib.\nOnun sözlərinə görə, müharibədə İranın dəstəyi ilə qalib gəldiyimizi iddia etmək Azərbaycan xalqının və əsgərinin iradəsinə qətiyyən uyğun deyil:\n“Müəyyən müddət əvvəl işlətdiyim bir ifadə bizi Hacı (Hacı Allahşükür Paşazadə-red.) ilə görüşdürmüşdü. Hacı dindən başqa hər işlə məşğul olur, dinə müraciət etdikdə isə belə ciddi xəta eləyir.\nBildiyiniz kimi, İran və Ermənistan rəsmiləri öz çıxışlarında bir-birilərini qan qardaşları adlandırırlar. Ermənistana silahların məhz İran üzərindən keçirilməsinə dair ciddi faktlar var.\nBilmirəm, bu gün İranın dini liderini öyənlər onda harada idilər? Buna niyə etiraz bildirmirdilər? Axı din qardaşıyıqsa, İran bizə dəstək olmalıydı. Amma İran əməldə Ermənistanı müdafiə etdi. Hətta İrandan Ermənistana göndərilən silah karvanlarının bir hissəsi məhz Güneydəki soydaşlarımızın basqıları sayəsində durdurulmuşdu.\nBu gün Vətən müharibəsində “İranın dəstəyi ilə qalib gəldiyimizi” iddia etmək Azərbaycan xalqının və əsgərinin iradəsinə qətiyyən uyğun deyil. Böyük zəfərimiz qəhrəman əsgərlərimizin, xüsusi təyinatlılarımızın, bu torpaq uğrunda canlarından keçən insanlarımızın, şəhadətə könüllü yürüyən soydaşlarımızın igidliyi nəticəsində əldə edilib. Öz torpaqlarını işğaldan azad etməyə qalxan xalqımıza, əsgərimizə Allah yar oldu. Bunu hər hansısa dini-siyasi rəhbərin adı ilə bağlamaq kökündən yanlışdır”.


İsrailə aviabiletlər - online olaraq İsrailə təyyarə bileti almaq - Trips.az-dan ucuz qiymətlər\nİsrailə təyyarəyə biletlər\nİnternet sayəsində bu gün hər bir kəs İsrailə biletləri maksimum tez və rahat sifariş verə bilər. Aviadaşımalar bazarında bir çox şirkətlər öz xidmətlərini təklif edirlər və onlardan hər birinin öz rəsmi saytı vardır ki, burada arzu edən hər bir şəxs reyslər haqqında informasiya ilə tanış ola bilər.\nLakin əgər Sizə ən ucuz qiymətli İsrailə biletlər lazımdırsa, mənbələri yaxşıca araşdırmaq və qiymətləri müqayisə etmək lazımdır. Bunu etmək fiziki cəhətdən mümkün deyil. Bu məqsədlər üçün aviaşirkətlərin rəsmi saytlarında biletlərin axtarışı ilə məşğul olan xüsusi servislər mövcuddur.\nİsrailə aviabiletləri əvvəldən almaq imkanı. Bir neçə həftə öncədən biletlərin bron edilməsi qənaət etməyə imkan verir.\nİsrailə biletlərin qiymətləri\nBöyük şəhərlər İsrail


“Bu hökuməti Qarabağ maraqlandırmır...”- » Yenixeber.org - Oxu xəbərin olsun\nYenixeber.org: ATƏT-in Minsk Qrupunun keçmiş amerikalı həmsədri Ceyms Uorlik hesab edir ki, Birləşmiş Ştatların indiki administrasiyasını Dağlıq Qarabağ münaqişəsi maraqlandırmır.\nKeçmiş diplomat bu barədə Amerikanın “Atlantic Council” analitik mərkəzi tərəfindən təşkil edilmiş “Dondurulmuş münaqişələr və Kremlin gündəmi” mövzusunda müzakirələrdəki çıxışı zamanı deyib. Uorlik bildirib ki, o Tramp administrasiyasının Qarabağ məsələsi ilə maraqlandığına dair hər hansı əlamət görmür.\nCeyms Uorlik münaqişənin həllinə dair ötən il müzakirə olunmuş “Lavrov planı” haqda da danışıb. “Lavrov tərəfindən təklif edilmiş nizamlama planı bizim təklif edəcəyimizdən çox da fərqlənməzdi”-o bildirib.(virtualaz)\nOxunub: 743Tarix: 21-10-2018 09:26\n“7 rayon Azәrbaycana qaytarılmalıdır”\nUorlikdən Dağlıq Qarabağ AÇIQLAMASI\nHəmsədrlər Vyanada hesabat təqdim edir\nUorlik deputatlarla görüşdü\n“Prezidentlərin Parisdə baş tutan dialoqunu inkişaf etdirmək çox vacibdir” - Ceyms Uorlik


Azerbaycan yeni dovre daha hazirliqli girdi – Şevtsov - QEZET.Az\nAzerbaycan yeni dovre daha hazirliqli girdi – Şevtsov\nAzərbaycan yeni dövrə daha hazırlıqlı girdi - Şevtsov\nAzərbaycan koronavirus və onun fəsadları ilə mübarizədə çox səmərəli tədbirlər görür ki, bunu da statistika və ölkədə sosial-iqtisadi vəziyyətin sabitliyi təsdiq edir.\nQEZET.AZ xəbər verir ki, bunu Trend-ə rusiyalı politoloq Yuri Şevtsov bildirib.\nO qeyd edib ki, Azərbaycan SSRİ-nin dağılmasından sonra çox çətin şəraitdə öz dövlətçiliyini uğurla qurub və bu, ölkənin istifadə etdiyi vasitələrin səmərəliliyini göstərir:\n“İlk növbədə mən dövləti və onun institutlarını, ideologiyasını və sosial-iqtisadi vəziyyətə nəzarət üsullarını nəzərdə tuturam. Azərbaycan yeni dövrə regionun bir çox ölkələrindən daha hazırlıqlı daxil oldu. Ölkə inkişaf etməyə və qonşularla münasibətləri möhkəmləndirməyə davam edir. Azərbaycan yeni inkişaf strategiyasını hazırlamaqla yeni dövrün çağırışlarını qəbul edə biləcək”.\nPolitoloq əlavə edib ki, indi qlobal böhran başlayıb, əksər insanlar özünü itirmiş vəziyyətdədir:\n“Kütləvi şüur şok keçirib və istənilən informasiyanı düzgün qəbul etməyə hazırdır. Amma dayanıqlı karantin rejimini tətbiq etmiş və cəmiyyətdə sabitliyi qoruyan bir sıra ölkələrin nümunəsində biz əks prosesi müşahidə edə bilərik”.


Mərkəzi Bankın maliyyə bazarlarına nəzarəti qanunsuzdur - Anlayışlara görə idarəçilik » Teref.az\nƏkrəm Həsənov: “AMB-nin son 14 ayda atdığı heç bir addım, verdiyi heç bir qərar qanuni deyil”\nBir ildən çoxdur ki, Azərbaycan Mərkəzi Bankı (AMB) qanunsuz olaraq maliyyə bazarlarına nəzarət orqanı - bank sistemi, sığorta bazarı və qiymətli kağızlar sektoru funksiyalarını yerinə yetirir. AMB lisenziyaları tənzimləyir, nəzarət edir, verir və ləğv edir. Sual yarana bilər ki, AMB-nin nəzarət funksiyaları niyə qanunsuz olur?\nBank və maliyyə məsələləri üzrə ekspert, hüquqşünas Əkrəm Həsənovun AYNA-ya dediyinə görə, “Mərkəzi Bank haqqında” Qanunun 1.3-cü maddəsinə əsasən, AMB-nin məqsədi, funksiyaları və səlahiyyətləri yalnız Azərbaycan Respublikasının Konstitusiyası və yuxarıda göstərilən qanunla müəyyən edilir: “AMB-nin maliyyə bazarı nəzarətçisi kimi səlahiyyətlərinin siyahısı qanuna daxil edilməyib. Mövcud “Mərkəzi Bank haqqında” Qanuna görə, onun bütün səlahiyyətləri yalnız pul siyasəti və qismən ödəmə sistemləri ilə məhdudlaşır”.\n“28 Noyabr 2019-cu ildə dövlət başçısının 1616 saylı sərəncamı ilə Maliyyə Bazarlarına Nəzarət Palatasının səlahiyyətlərinin Mərkəzi Banka verilməsi ilə necə ləğv edildiyini hamımız xatırlayırıq. Prezident sərəncamı, hətta, fərman - müəyyən qaydaları təsbit edən normativ hüquqi akt deyil. Sərəncam heç bir hüquqi norma müəyyən etməyən inzibati aktdır. Ancaq dövlət başçısı bu qərarı bir sərəncam yox, bir fərman şəklində qəbul etsə belə, “Mərkəzi Bank haqqında” Qanunda müvafiq dəyişikliklər edilməyincə, Mərkəzi Bank maliyyə bazarlarına nəzarət sahəsində səlahiyyətlərini həyata keçirməyə başlaya bilməz. Çünki, artıq qeyd olunduğu kimi, “Mərkəzi Bank haqqında” Qanuna görə, onun səlahiyyətləri yalnız qanun və Azərbaycan Respublikasının Konstitusiyası ilə təsbit edilir. Mərkəzi Bank müstəqil bir qurumdur - hətta, Prezident fərmanı belə, tətbiq edilə bilməz, əks halda bu, qanuni nihilizmdir. Diqqət yetirsəniz, Prezidentin bütün aktlarında Mərkəzi Banka heç vaxt təlimat verilmir, yalnız tövsiyələr verilir”, - deyə ekspert bildirib.\nHəsənov qeyd edib ki, 28 noyabr 2019-cu il tarixli eyni sərəncamın 2.1-ci bəndində Prezident fərman şəklində olmasa da, əslində Mərkəzi Banka bir ay müddətində “Mərkəzi Bank haqqında”, “Banklar haqqında”, “Valyuta tənzimləməsi haqqında” və s. qanunlara lazımi dəyişiklikləri hazırlamağı təklif edir: ““Mərkəzi Bank haqqında” Qanuna dəyişikliklər hazırlanmalı, qəbul edilməli və yalnız bundan sonra Mərkəzi Bank bu səlahiyyətləri həyata keçirə bilər. Bununla birlikdə, o vaxtdan bəri, təxminən 14 ay keçsə də, lakin heç bir dəyişiklik yoxdur”.\n“Düzü, keçən yaz bunun səbəbinin parlamentin buraxılması olduğuna inandım. Sərəncam noyabr ayında verildi, dekabr ayında parlament mart ayının sonuna qədər buraxıldı, daha sonra aprel gəldi, pandemiya başladı... Amma, əslində sərəncamdan çox vaxt keçsə də, qanunda AMB-nin yeni funksiyaları və səlahiyyətləri yoxdur. Nəticədə qəribə bir vəziyyət ortaya çıxıb - Mərkəzi Bankın son 14 ayda maliyyə bazarlarına nəzarət orqanı olaraq atdığı bütün addımlar, verdiyi bütün qərarlar qanunsuzdur. Əmək münasibətlərindən başlayaraq - işdən çıxarılma, işə qəbul, əmlak məsələləri və Mərkəzi Bankın bu müddətdə valyuta tənzimlənməsi, banklara, sığorta təşkilatlarına nəzarət, lisenziyaların ləğvinə qədər qəbul etdiyi qaydalara qədər. Bütün bunları mübahisə predmetinə çevirə bilərik, amma buradan çıxan nəticə - ölkəmizin əsas problemi hüquqi nihilizmdir. Bu, formalizm deyil, tam olaraq nihilizmdir”, - həmsöhbətimiz vurğulayıb.\nMütəxəssisin sözlərinə görə, məhkəmələr faktiki olaraq heç vaxt Mərkəzi Bankın fəaliyyətini qanunsuz hesab etməyəcək: “Ancaq bu gün Mərkəzi Bankın bu sahədəki bütün addımları və qərarları tamamilə qanunsuzdur və hər hansı bir maraqlı tərəf - lisenziyaları ləğv olunan banklar və sığorta təşkilatları da daxil olmaqla, Mərkəzi Bankın qərarlarına etiraz edə bilər. Bəli, mənə etiraz edə bilərlər, deyərlər, “bunu hansı məhkəmə qəbul edəcək?” Söhbət məhkəmələrimizlə əlaqəli deyil. Birdən Azərbaycanın hüdudlarından kənara çıxacaq mübahisəli bir vəziyyət yarana bilər - bir neçə il əvvəl Azərbaycan Beynəlxalq Bankına bənzər situasiya kimi. ABB-nın məhkəmə işləri xaricdə davam edir və orada da yerli qanunvericiliyə etibar edirlər. Qanuni nihilizm arzu olunmayan hadisələrə səbəb ola bilər”.\n“Nəticədə, hansısa bağlanmış banklardan birinin müştərisi olan bir əcnəbi beynəlxalq strukturlara müraciət edirsə və nəticədə məlum olur ki, bank bunu etmək səlahiyyəti olmayan Mərkəzi Bank tərəfindən bağlanıb. Nəticədə beynəlxalq bir qalmaqala zəmanət verilir. Beynəlxalq məhkəmələrin bu kimi işlərə baxacaq qədər səlahiyyətinin olmadığını düşünsək də, ən azı Azərbaycanın imici üçün bu, böyük ziyandır. Mən, hələ məhkəmələrimiz təbii olaraq bu tələbləri rədd etdikdən sonra, işlərin Avropa Məhkəməsinə çata biləcəyini demirəm. Deyəcəklər ki, bu işi görmək səlahiyyəti olan bir qurum dörd bankı bağladı. Ancaq bu, ölkəmiz üçün vacibdir. İndi qanunun aliliyindən, ölkəyə pul qoyula biləcəyi bir investisiya mühitinin yaradılmasından danışırıq. Əgər bu cür ibtidai məsələlərdə qanuna əməl etmiriksə, o zaman kim və necə sərmayə qoyacaq?! Ən əsası, burada neqativ məqsəd yox, laqeydlik və səhlənkarlıq var. İndi onların heç bir layihə hazırlamağa vaxtları yoxdur. Ancaq beynəlxalq səviyyədə bu kimi məsələlər dövlətin vizitkartıdır. Ölkənin necə idarə olunması vacibdir - qanunlara görə və ya anlayışlara görə. Və heç kim anlayışlara görə idarə olunan ölkəyə investisiya qoymayacaq”, - deyə Həsənov fikrini yekunlaşdırıb.шаблоны для dle 11.2\nBu gün, 00:26 ““Arsax” sözü və ya ifadəsi tamamilə qadağan edilməlidir!” – Rusiyalı ekspertlə MÜSAHİBƏ\nBu gün, 00:19 İtaliya Parlamenti ermənilərdən minalanmış ərazilərimizin xəritələrinin verilməsini tələb etdi